**12 մայիսի 2016թ.**

**ՔԱՂԱՔԱՑԻ ԴԻՏՈՐԴ ՆԱԽԱՁԵՌՆՈՒԹՅՈՒՆ**

**ԱՐԵՎԵԼՅԱՆ ԳՈՐԾԸՆԿԵՐՈՒԹՅԱՆ ՀԱՅԱՍՏԱՆՅԱՆ ԱԶԳԱՅԻՆ ՊԼԱՏՖՈՐՄ**

**ԱՌԱՋԱՐԿՈՒԹՅՈՒՆՆԵՐ**

**ԸՆՏՐԱԿԱՆ ՕՐԵՆՍԳՐՔԻ ԵՎ ՀԱՐԱԿԻՑ ԻՐԱՎԱԿԱՆ ԱԿՏԵՐԻ ՆԱԽԱԳԾԵՐԻ ՎԵՐԱԲԵՐՅԱԼ**

|  |  |  |  |  |
| --- | --- | --- | --- | --- |
|  | **Հոդված, մաս** | **Հոդվածի խնդրահարույց դրույթի շարադրանքը** | **Հիմնախնդրի ձևակերպում**  | **Առաջարկություն** |
|  | Հոդված 5, մաս 4 | Ազգային ժողովը, տեղական ինքնակառավարման մարմինները, բացառությամբ Երևան, Գյումրի, Վանաձոր համայնքների ղեկավարների, ընտրվում են անմիջականորեն՝ ընտրողների կողմից: | Գործող ընտրակարգով Գյումրու և Վանաձորի համայնքի ղեկավարները ընտրվում են անմիջականորեն՝ ընտրողների կողմից: Օրենսգրքի նախագծով առաջարկվող փոփոխությունը հետ քայլ է գոյություն ունեցող, ավանդույթ դարձած ժողովրդավարական նորմից: Փոփոխությունը կբերի բնակչության մոտ տեղական ինքնակառավարման  նկատմամբ վստահության ու հավատի կորստի և անտարբերության: Սրա հետ մեկտեղ, հանրության ընտրական իրավունքի իրացման հնարավորությունների քանակական կրճատումը վնասելու է մասնակցային ժողովրդավարությանը, տեղական ժողովրդավարությանը, և նվազեցնելու է հանրային հետաքրքրությունը այդ համայնքների տեղական իշխանության նկատմամբ, ինչի հետևանքով տեղական ինքնակառավարման մարմինները լինելու են նվազ ներկայացուցչական, սրանից բխող հնարավոր ռիսկերով: | Թվարկվող ցանկից հանել Գյումրի և Վանաձոր համայնքները: |
|  | Հոդված 8, մաս 4 | Ազգային ժողովի և Երևանի, Գյումրու, Վանաձորի ավագանու ընտրություններին մասնակցող կուսակցությունները (կուսակցությունների դաշինքները) **կարող են** ներկայացնել իրենց նախընտրական ծրագրերը կենտրոնական ընտրական հանձնաժողովի սահմանած էլեկտրոնային ձևով` կենտրոնական ընտրական հանձնաժողովի համացանցային կայքում տեղադրելու համար: | Թեև «Կուսակցությունների մասին» ՀՀ օրենքի համաձայն կուսակցությունների ծրագրային փաստաթղթերը հրապարակվում են համընդհանուր իրազեկման համար (հոդված 8 մաս 4), սակայն անհրաժեշտ է, որ ընտրություններին մասնակցող կուսակցությունների նախընտրական ծրագրերը լինեն մեկ միասնական հարթակում՝ դյուրին դարձնելու դրանց հասանելիությունը հանրության համար: Առաջարկվող կարգավորմամբ այն սահմանվել է որպես կուսակցությունների հայեցողական լիազորություն, մինչդեռ հրապարակման համար նախընտրական ծրագիրը ԿԸՀ-ին ներկայացնելը պետք է լինի իմպերատիվ պահանջ: | Նախագծի 8-րդ հոդվածի 4-րդ մասի «*կարող են ներկայացնել»* բառերը փոխարինել ***«ներկայացնում են»*** բառերով: |
|  | Հոդված 8, մաս 5 | Ընտրություններին մասնակցող կուսակցությունների ընտրական ցուցակների գրանցման համար սույն օրենսգրքով սահմանված ժամկետի ավարտից հետո` 5 օրվա ընթացքում, ընտրություններին մասնակցող կուսակցությունները (կուսակցությունների դաշինքը) կենտրոնական ընտրական հանձնաժողով են ներկայացնում կուսակցության (կուսակցությունների դաշինքները` դրանցում ընդգրկված կուսակցությունների) գույքի և եկամուտների մասին հայտարարագիր:Կենտրոնական ընտրական հանձնաժողովը սահմանում է հայտարարագրերի ձևերը (էլեկտրոնային ձևերը), ներկայացման կարգը, ինչպես նաև այն օրը, որի դրությամբ ներկայացվում է ունեցած գույքի և ֆինանսական միջոցների մասին հայտարարագիրը, և այն ժամանակահատվածը, որի համար ներկայացվում է ստացված եկամուտների մասին հայտարարագիրը: | Օրենսգրքով սահմանված չէ հայտարարագրի բովանդակությունը՝ հայտարարագրվող գույքի/եկամուտի տեսակն ու ցանկը: Տրամաբանական է, որ դրանք ընտրական օրենսգրքով սահմանվեն, ինչպես «Հանրային ծառայության մասին» ՀՀ օրենքով բարձրաստիճան պաշտոնատար անձանց վերաբերող հայտարարագրերի համար է («Հանրային ծառայության մասին օրենքի» Հոդված 34. Գույքի հայտարարագրման բովանդակությունը): | Oրենքով սահմանել հայտարարագրման ենթակա գույքի և եկամուտների հայտարարագրի բովանդակությունը, տվյալների ցանկը, իսկ ԿԸՀ որոշումներով կարգավորել հայտարարագրերի ձևը, ներկայացման կարգը (ընթացակարգը) և այլն: |
|  | Հոդված 8, մաս 6  | Ընտրություններին մասնակցող կուսակցությունների (կուսակցությունների դաշինքների կազմում ընդգրկված կուսակցությունների) հայտարարագրերը ներկայացնելուց հետո` եռօրյա ժամկետում, տեղադրվում են կենտրոնական ընտրական հանձնաժողովի համացանցային կայքում, իսկ մյուս թեկնածուների հայտարարագրերի պատճենները, գրավոր դիմումի հիման վրա, տրամադրվում են տարածքային ընտրական հանձնաժողովների անդամներին, վստահված անձանց, զանգվածային լրատվության միջոցների ներկայացուցիչներին, դիտորդներին: | Քննարկվող դրույթով տարբերակված մոտեցում է ցուցաբերվում կուսակցությունների և մյուս թեկնածուների հայտարարագրերի հրապարակման հարցում. կուսակցությունների դեպքում հայտարարագրերը հրապարակվում են ԿԸՀ կայքում, իսկ մյուս թեկնածուների դեպքում՝ ոչ, սակայն ենթակա են տրամադրման դիմումի հիման վրա: Պրոակտիվ հրապարակման նույն պահանջը պետք է տարածվի քվեարկվող բոլոր թեկնածուների հայտարարագրերի վրա, անկախ նրանից կուսակցություն է, թե՝ անհատ:  | Սահմանել, որ ընտրություններին մասնակցող բոլոր թեկնածուների (կուսակցությունների, (կուսակցությունների դաշինքների կազմում ընդգրկված կուսակցությունների, անհատների) հայտարարագրերը տեղադրվում են ԿԸՀ կայքում և հավասարակշռել պատասխանատվությամբ: |
|  | Հոդված 8, մաս 12 | Զորամասերում հաշվառված ընտրողների թիվը, ինչպես ընդհանուր, այնպես էլ ըստ ընտրական տեղամասերի, զորամասերում կազմվող ընտրողների ցուցակները, այն ընտրական տեղամասերի համարները և գտնվելու վայրերը, որտեղ քվեարկում են զորամասերում կազմվող ընտրողների ցուցակներում ընդգրկված ընտրողները, հրապարակման ենթակա չեն և դրանցից քաղվածքներ չեն կատարվում: | Զորամասերում կազմվող ընտրողների ընտրական տեղամասերի համարները և գտնվելու վայրի գաղտնիությունը ընտրությունների հրապարակայնության սկզբունքի կոպիտ խախտում է և անընդունելի, քանի որ զինծառայող ընտրողների քվեարկության ընթացքը դուրս է մնալու հասարակական վերահսկողությունից՝ իր բոլոր բացասական հետևանքներով: Սա լուրջ հետընթաց է գործող Ընտրական օրենսգրքի համեմատությամբ, որով նման դրույթ նախատեսված չէ: | Վերացնել զորամասերում կազմվող ընտրողների ցուցակներում ընդգրկված ընտրողների թիվը, տեղամասերի համարները և գտնվելու վայրերը հրապարակման և դրանցից քաղվածքներ կատարելու արգելքը:  |
|  | Հոդված 9, մաս 1  | Հայաստանի Հանրապետության ընտրողների ռեգիստրում ընդգրկվում են Հայաստանի Հանրապետության բնակչության պետական ռեգիստրում ընդգրկված, Հայաստանի Հանրապետության որևէ համայնքում հաշվառված և ընտրելու իրավունք ունեցող Հայաստանի Հանրապետության քաղաքացիները:  | Ընտրողների ցուցակներն ըստ բնակչության ռեգիստրի կազմելու դեպքում դրանում ընդգրկվում են ՀՀ-ից տարիներով բացակայող քաղաքացիները, որոնց ձայները օգտագործելու ռիսկերը մեծ են: Քանի որ ընտրողների ուռճացված ցուցակները նպաստում են անվստահության մթնոլորտի և հասարակության կողմից ընտրությունների նկատմամբ թերահավատ ու բացասական գնահատականի ձևավորմանը, ուստի, անհրաժեշտ է առանձնացնել ընտրողների ռեգիստրը բնակչության պետական ռեգիստրից: Այսինքն՝ ընտրողների ռեգիստրում ընդգրկվելու չափորոշիչը պետք է լինի ոչ միայն ՀՀ-ում հաշվառված լինելը և ընտրելու իրավունք ունենալը, այլև ընտրություններ նշանակելու օրվա դրությամբ վերջին 6 ամսում ՀՀ-ում գտնվելը: Սա նշանակում է, որ նշված ժամկետից ավելի երկար ժամանակով ՀՀ-ից բացակայող ՀՀ քաղաքացիները ընտրողների հիմնական ցուցակի մեջ չեն ներառվի, իսկ քվեարկության օրը ՀՀ գալու դեպքում կմասնակցեն քվեարկությանը լրացուցիչ ցուցակում ընդգրկվելով: | Սահմանել, որ ընտրողների ռեգիստրում ընդգրկվում են ՀՀ-ի որևէ համայնքում հաշվառված, ընտրելու իրավունք ունեցող և ընտրություններ նշանակելու օրվա դրությամբ վերջին 6 ամսում ՀՀ-ում գտնվող ՀՀ քաղաքացիները: |
|  | Հոդված 10, մաս 8 | Ազգային ժողովի ընտրության ժամանակ պարտադիր ժամկետային զինծառայության մեջ գտնվող զինծառայողները ծառայությունից օրենսդրությամբ սահմանված կարգով ժամանակավոր արձակված լինելու դեպքում հանվում են զորամասի ընտրողների ցուցակից և իրենց մշտական բնակության վայրերում ընդգրկվում են ընտրողների ցուցակում՝ սույն հոդվածի 3-րդ մասով սահմանված ժամկետում ընտրողների ցուցակում ընդգրկվելու մասին դիմում ներկայացնելու դեպքում: Դիմումի ձևը և դրան կից փաստաթղթերի ցանկը սահմանում է կենտրոնական ընտրական հանձնաժողովը: | Համապետական ընտրություններին պարտադիր ժամկետային զինծառայության մեջ գտնվող զինծառայողների ընտրական իրավունքն, ըստ էության, պատրանքային է, քանի որ կամքի ազատ ձևավորման և արտահայտման իրավունքի ազատ իրացման հնարավորություններ ապահովված չեն: Որպես դրա լուծման տարբերակ, հնարավոր ենք համարում պարտադիր ժամկետային զինծառայության մեջ գտնվող զինծառայողների՝ քվեարկության օրը ժամանակավոր արձակված լինելու և իրենց մշտական բնակության վայրերում քվեարկելու մեխանիզմ ներդնելը, որն առաջարկվում է նաև Վենետիկի հանձնաժողովի «Ընտրական գործընթացների լավ պրակտիկայի վերաբերյալ կանոնագրքով:»[[1]](#footnote-1) | Սահմանել, որ Ազգային ժողովի ընտրության ժամանակ պարտադիր ժամկետային զինծառայության մեջ գտնվող զինծառայողները ծառայությունից օրենսդրությամբ սահմանված կարգով ժամանակավոր արձակվում են՝ ըստ հնարավորության, հանվում են զորամասի ընտրողների ցուցակից և իրենց մշտական բնակության վայրերում ընդգրկվում են ընտրողների ցուցակում՝ ընտրական օրենսգրքով սահմանված կարգով դիմում ներկայացնելով: |
|  | Հոդված 10,մաս 12 | Քրեակատարողական հիմնարկում հաշվառված ընտրողների ցուցակը կազմում է քրեակատարողական հիմնարկի պետը՝ քվեարկության օրվանից 3 օր առաջ: Քրեակատարողական հիմնարկի պետը քվեարկության օրվանից 2 օր առաջ ընտրողների ցուցակը հանձնում է տեղամասային ընտրական հանձնաժողովի նախագահին։ | Քրեակատարողական հիմնարկում հաշվառված ընտրողների ցուցակը քրեակատարողական հիմնարկի պետի կողմից կազմվելուց հետո ուղարկվում է ՏԸՀ նախագահին: Դրանց հրապարակում ընտրական օրենսգիրքը չի նախատեսում: Թեև հիմնավոր է, որ ՔԿՀ-ում հաշվառվածների թիվը փոփոխական է, բայց ՏԸՀ ուղարկված վերջնական տարբերակը հրապարակելը որևէ իրավունքի խախտում չի առաջացնում: | Սահմանել քրեակատարողական հիմնարկում հաշվառված ընտրողների ցուցակի հրապարակման պահանջ: |
|  | Հոդված 13, մաս 1 | Քվեարկության մասնակցության վերաբերյալ տեղեկություններ պարունակող ընտրողների ցուցակները (այդ թվում` էլեկտրոնային ցուցակները) հրապարակման ենթակա չեն, արգելվում է դրանցից լուսապատճեններ հանել, դրանք լուսանկարել կամ տեսանկարահանել:  | Ինչպես ապացուցվել է բազմիցս՝ վերջին տարիների ընտրությունների դիտորդության ընթացքում, Հայաստանից բացակայող անձանց անունները օգտագործվում են՝ կեղծելու ընտրությունների արդյունքները: Դրա կանխարգելման համար առավել արդյունավետ և քիչ ծախսատար եղանակը ցուցակների հրապարակումն է՝ հնարավորություն տալով բոլոր քաղաքացիներին վերահսկելու ինչպես իրենց, այնպես էլ երկրից բացակայող իրենց ծանոթ-բարեկամների «մասնակցությունը»՝ բացառելով նրանց հաշվին ընտրությունների արդյունքների կեղծումը: | Վերացնել ընտրողների ցուցակների հրապարակման վերաբերյալ արգելքը և սահմանել պարտականություն քվեարկության մասնակցության վերաբերյալ տեղեկություններ պարունակող ընտրողների ցուցակները թվայնացնելու և որոնման հնարավորությամբ ԿԸՀ պաշտոնական կայքէջում հրապարակելու մասին: |
|  | Հոդված 13, մաս 2 | Ազգային ժողովի և Երևանի, Գյումրու, Վանաձորի ավագանու ընտրությունների ժամանակ լիազոր մարմինն ընտրողների ցուցակը` ըստ ընտրական տեղամասերի, քվեարկության օրվանից 40 օր և 2 օր առաջ տեղադրում է համացանցում՝ www.police.am հասցեով: Համացանցում ըստ ընտրական տեղամասերի տեղադրված ընտրողների ցուցակները պետք է ունենան ներբեռնվելու հնարավորություն: | Ներբեռնելու գործիքն առանց որոնման հնարավորության լիարժեք չէ ցուցակների համադրման և դրանց նկատմամբ հանրային հսկողություն իրականացնելու համար: | Ազգային ժողովի և Երևանի, Գյումրու, Վանաձորի ավագանու ընտրությունների ժամանակ համացանցում տեղադրված ընտրողների ցուցակները պետք է ունենան ներբեռնվելու և որոնման հնարավորություն: |
|  | Հոդված 17, մաս 5 | Տեղական ինքնակառավարման մարմինները սահմանափակ ֆիզիկական հնարավորություններ ունեցող ընտրողների ընտրական իրավունքի իրականացման մատչելիությունն ապահովելու համար տեղամասային կենտրոններում ձեռնարկում են անհրաժեշտ միջոցներ: | Թեև նման իրավակարգավորում առկա է, սակայն դրա արդյունավետությունը խիստ ցածր է: Նախ, այս պահանջը ՏԻՄ-երի համար պետք է դառնա պատվիրակված լիազորություն և պետությունը պետք է ապահովի դրա իրականացման ֆինանսավորումը: Եվ երկրորդ՝ այս պահանջի չկատարումը պետք է առաջացնի իրավական հետևանքներ, այլապես տեղամասային կենտրոնների մատչելիության ապահովումը երբևէ տեղի չի ունենա, ինչպես փորձն է ցույց տալիս: | Տեղամասի հարմարեցումը սահմանափակ ֆիզիկական հնարավորություններ ունեցող ընտրողների համար սահմանել որպես ՏԻՄ-ի պատվիրակված լիազորություն: Նախատեսել վարչական պատասխանատվություն այդ պահանջի չկատարման դեպքում:  |
|  | Հոդված 19, մաս 1, 3-րդ պարբ.  | Նախընտրական քարոզչության ժամանակահատվածը սկսվում է ընտրություններին մասնակցող կուսակցությունների ընտրական ցուցակների, թեկնածուների գրանցման համար սույն օրենսգրքով սահմանված ժամկետի վերջին օրվան հաջորդող 7-րդ օրը և ավարտվում քվեարկության օրվանից մեկ օր առաջ: | Նախընտրական քարոզչության մեկնարկի պահը այսպես սահմանելով, վնասում է ընտրական գործընթացին քանի որ`ա/ փաստացիորեն, քաղաքական միավորները այդ ժամանակահատվածում արդեն իսկ սկսած են լինում քաղաքական պայքարըբ/ հասարակությունն ընկալում է այդ ժամանակահատվածը որպես նախընտրական քարոզչությունգ/ հնարավոր է դառնում այդ ընթացքում իրականացնել անազնիվ քարոզչություն և չենթարկվել պատասխանատվության[[2]](#footnote-2): | Նախընտրական քարոզչության մեկնարկի պահ սահմանել թեկնածուների գրանցման վերջին օրվան հաջորդող օրը: |
|  | Հոդված 19, մաս 4 | Ընտրական շտաբները չեն կարող տեղակայվել պետական և տեղական ինքնակառավարման մարմինների զբաղեցրած շենքերում (բացառությամբ այն դեպքերի, երբ ընտրական շտաբները զբաղեցնում են այդ մարմիններին չպատկանող տարածք), հանրակրթական ուսումնական հաստատությունների շենքերում, ինչպես նաև այն շենքերում, որտեղ գործում են ընտրական հանձնաժողովները: | Ըստ էության, նման ձևակերպումը հնարավորություն է ընձեռնում խաթարել վարչական ռեսուրսը չչարաշահելու պահանջը հետևյալ պատճառաբանությամբ.«չպատկանող տարածք» եզրույթը չի նպաստում գործընթացի անաչառության ապահովմանը: Անգամ, եթե ենթադրենք, որ իսկապես որևէ տարածքի մի մասն է պատկանում պետական մարմնին, այնուամենայնիվ, նույն հարկի տակ որևէ շտաբի ներկայությունը հղի է հետևյալ ռիսկերով`1. եթե դա իշխող կուսակցություն է, ապա ողջամտորեն հասարակության մոտ կարող է ստեղծվել կուսակցության և պետության նույնականության ընկալում,2. եթե դա իշխող կուսակցություն է ապա ողջամտորեն ստեղծվում է ռիսկ վարչական ռեսուրսի չարաշահման,3. անկախ նրանից դա իշխող թե ընդդիմադիր կուսակցություն է, միևնույն շենքում գտնվելը ստեղծում է ռիսկ այն անձանց ուղղակի քարոզչություն իրականացնելու, ով չպետք է իրականացնի քարոզչություն:[[3]](#footnote-3) | Վերացնել բացառությունը: |
|  | Հոդված 19, մաս 4 | Ընտրական շտաբների վրա տեղադրված ցուցանակները սույն օրենսգրքի իմաստով քարոզչական տպագիր նյութեր չեն համարվում, եթե դրանք չեն ներառում թեկնածուին, ընտրություններին մասնակցող կուսակցությանը կողմ կամ դեմ քվեարկելուն ուղղված ուղղակի կոչեր, դրանց թիվը չի գերազանցում ընտրության համար կազմավորված ընտրական տեղամասերի թիվը, և յուրաքանչյուր ցուցանակի մակերեսը չի գերազանցում 6 քառակուսի մետրը:  | Այսպիսի ձևակերպման դեպքում կարելի է անսահմանափակ թվով նյութեր տարածել և չհամարել քարոզչական նյութ ու չընդգրկել նախընտրական հիմնադրամում, մինչդեռ ակնհայտ է, որ նախընտրական ժամանակահատվածում տարածվող նյութերը, առավել ևս ընտրական շտաբերի վրա տեղադրվածներն, իրենցից ներկայացնում են քարոզչական նյութեր:  | Հանել նախագծից այս բացառությունը: |
|  | Հոդված 19 մաս 6  | Նախընտրական քարոզչության ժամանակ, ինչպես նաև քվեարկության նախորդ և քվեարկության օրը թեկնածուներին, ընտրություններին մասնակցող կուսակցություններին արգելվում է անձամբ կամ նրանց անունից կամ որևէ այլ եղանակով ընտրողներին անհատույց կամ արտոնյալ պայմաններով տալ (խոստանալ) դրամ, սննդամթերք, արժեթղթեր, ապրանքներ կամ մատուցել (խոստանալ) ծառայություններ: | Քննարկվող դրույթով թեկնածուների համար նախատեսված սահմանափակումների հասցեատերը ընտրողն է, այսինքն՝ արգելվում է ընտրողին թեկնածուի /կուսակցության անունից անհատույց կամ արտոնյալ պայմաններով տալ կամ խոստանալ դրամ, սննդամթերք, արժեթղթեր, ապրանքներ կամ ծառայություններ: Սակայն տարածված պրակտիկա է դարձել քվեարկության օրը հիշյալ անձանց կողմից ընտրական հանձնաժողովի անդամներին, դիտորդներին, ԶԼՄ ներկայացուցիչներին, այլ թեկնածուների և/կամ կուսակցությունների վստահված անձանց հյուրասիրելը, նրանց համար ընդմիջում կազմակերպելը, ընդ որում չթաքցնելով և բաց հայտարարելով՝ ում կողմից է կազմակերպված: Եթե ոչ ուղղակիորեն, ապա անուղակի կերպով այսպիսի «հյուրասիրություններն» ազդում են հանձնաժողովի վարքագծի վրա, հետևաբար այն պետք է արգելել:  | Ի լրումն նշվածի, սահմանված արգելքի ժամանակահատվածը երկարաձգել մինչև ընտրությունների ավարտը (ներառյալ՝ բողոքարկման գործընթացը), ինչպես նաև ընդլայնել հասցեատերերի ցանկը՝ ներառելով նաև ընտրական հանձնաժողովի անդամներին, դիտորդներին, ԶԼՄ ներկայացուցիչներին և այլ թեկնածուների և/կամ կուսակցությունների վստահված անձանց:  |
|  | Հոդված 20, մաս 5, 2-րդ պարբ. | Վերգետնյա եթերային հեռարձակում իրականացնող մյուս ռադիոընկերությունները և հեռուստաընկերությունները ընտրությունների նշանակումից ոչ ուշ, քան 10 օր հետո իրենց եթերով հրապարակում են իրենց վճարովի եթերաժամի մեկ րոպեի գինը, որը չի կարող գերազանցել մինչև ընտրությունների նշանակումը վերջին վեց ամսվա համար առևտրային գովազդի միջին գինը և մինչև նախընտրական քարոզչության ավարտը չի կարող փոփոխվել: | Նախագծով կարգավորված չէ լրատվամիջոցների սեփականատերերի մասին տեղեկատվության հրապարակումը:[[4]](#footnote-4)[[5]](#footnote-5) Լրատվամիջոցի թափանցիկության ապահովման պահանջը դիտարկվում է ոչ միայն ընտրությունների կոնտեքստում, այլ ընդհանրապես, ուստի այս հանձնարարականի ապահովումը կարող է տեղ գտնել նաև ոլորտային օրենքում: Միաժամանակ, ենթադրվում է, որ հիշյալ պարտականության խախտումը առաջացնում է վարչական պատասխանատվություն, ընդհուպ մինչև լիզենցիայի կասեցում որոշակի ժամանակահատվածով կամ լիցենզիայից զրկում, եթե իրավասու մարմնի զգուշացումից հետո սահմանված ժամկետում ԶԼՄ-ն չի ապահովում պարտականության կատարումը: | «Զանգվածային լրատվության մասին» ՀՀ օրենքը լրացնել նոր դրույթով՝ հետևյալ բովանդակությամբ:«Վերգետնյա եթերային հեռարձակում իրականացնող ռադիոընկերությունները և հեռուստաընկերությունները ՀՌԱՀ-ին են ներկայացնում վերջին երկու տարիների իրենց լրատվամիջոցի սեփականատերերի կազմի, ինչպես նաև իրական սեփականատիրոջ (սեփականատերերի) մասին տեղեկատվությունը, որը հրապարակվում է ՀՌԱՀ-ի կայքում: Սույն պարտականության խախտումն առաջացնում է պատասխանատվություն ՀՀ օրենսդրությամբ սահմանված կարգով»: Վարչական իրավախախտումների վերաբերյալ ՀՀ օրենսգրքում կատարել համապատասխան լրացում՝ ապահովելու հիշյալ պահանջի խախտման համար վարչական պատասխանատվությունը: |
|  | Հոդված 20, մաս 12 | Պետական կամ տեղական ինքնակառավարման մարմինների հիմնադրած թերթերը և ամսագրերը նախընտրական քարոզչության ժամանակահատվածում պարտավոր են թեկնածուների, ընտրություններին մասնակցող կուսակցությունների համար ապահովել ոչ խտրական և ոչ կողմնակալ պայմաններ:  | Առանց որևէ իրավական հետևանքի այս պահանջը կմնա որպես հռչակագրային դրույթ, ուստի անհրաժեշտ է սահմանել որոշակի սանկցիաներ այս պահանջի խախտման դեպքում: | Սահմանել վարչական պատասխանատվություն օրենքով սահմանված պահանջը խախտելու դեպքում: |
|  | Հոդված 21,մաս 2, պարբ. 2 | Քարոզչական պաստառ, քարոզչական տպագիր և այլ նյութեր կարող են նաև փակցվել ֆիզիկական կամ իրավաբանական անձանց համաձայնությամբ` նրանց պատկանող կամ նրանց տիրապետման ներքո գտնվող շենքերի, շինությունների (բացառությամբ բազմաբնակարան կամ ստորաբաժանված շենքերի, հասարակական սննդի կամ առևտրի օբյեկտների), տրանսպորտային միջոցների (բացառությամբ հասարակական տրանսպորտի) վրա կամ դրանց ներսում:  | Նման ձևակերպումը առկախված է թողնում տաքսի ծառայություններին պատկանող մարդատար մեքենաները, անհատ ձեռնարկատեր հանդիսացող ավտոմոբիլային փոխադրումներ իրականացնողներին պատկանող մարդատար մեքենաները և բեռնափոխադրումներ իրականացնող կազմակերպություններին և անձանց պատկանող բեռնատար մեքենաները: | Բացառությունների շարքում ավելացնել տաքսի ծառայություններին պատկանող մարդատար մեքենաները, անհատ ձեռնարկատեր հանդիսացող մարդատար ավտոմոբիլներով ուղևորափոխադրումներ իրականացնողներին պատկանող մարդատար մեքենաները, և բեռնափոխադրումներ իրականացնող կազմակերպություններին և անձանց պատկանող բեռնատար մեքենաները: |
|  | Հոդված 21, մաս 6 | Արտաքին գովազդային վահանակներում քարոզչական պաստառ, քարոզչական տպագիր և այլ նյութեր փակցնելու իրավունքը ընտրություններին մասնակցող կուսակցությունների միջև բաշխվում է կենտրոնական ընտրական հանձնաժողովի որոշմամբ | Նման որոշման ընդունման համար օրենսգրքով չեն ուրվագծվում կողմնորոշիչ ելակետային տվյալներ կամ չափորոշիչներ ԿԸՀ համար:  | ԿԸՀ որոշմամբ խնդիրը կարգավորելու փոխարեն առաջարկվում է, որպեսզի «բաշխվում է» եզրույթից հետո նշվի՝ «ԿԸՀ կողմից իրականացվող վիճակահանությամբ, որն է անց է կացվում նիստի ընթացքում, որի անցկացման տեղի և ժամանակի մասին առնվազն 3 աշխատանքային օր առաջ ծանուցվում են կուսակցությունները»: |
|  | Հոդված 21, մաս 6 | Ազգային ժողովի և Երևանի ավագանու ընտրությունների ժամանակ արտաքին գովազդային վահանակները տնօրինող կազմակերպությունները 5 քառակուսի մետրը գերազանցող մակերեսով վահանակները ընտրություններին մասնակցող կուսակցություններին տրամադրելու համար ընտրությունները նշանակվելուց հետո` 21-օրյա ժամկետում, կենտրոնական ընտրական հանձնաժողով ներկայացնում են տեղեկատվություն՝ նախընտրական քարոզչության ժամանակահատվածում ընտրություններին մասնակցող կուսակցություններին տրամադրվող վահանակների քանակի, մակերեսների, դրանց գտնվելու վայրերի և վարձավճարների վերաբերյալ: | Չի կարգավորվում մինչև 5 քմ վահանակների հարցը, ինչը նշանակում է, որ դրանք կարող են տրամադրվել առանց որևէ նախապայմանի, քանակի և գնի սահմանափակման: | Վերացնել քառակուսի մետրով պայմանավորված սահմանափակումը և հոդվածի կարգավորումը տարածել բոլոր վահանակների վրա: |
|  | Հոդված 21, մաս 6, 2-րդ պարբ. | Քվեարկության օրը և դրա նախորդ օրը փակցված քարոզչական պաստառները, քարոզչական տպագիր և այլ նյութերը կարող են մնալ իրենց տեղերում: | Հոդվածի ոչ ճիշտ շարադասությունը կարող է թյուրընկալման տեղիք տալ և ընկալվել այնպես, թե հանման ենթակա չեն լռության և քարոզչության օրը փակցված քարոզչական նյութերը, մինչդեռ այս օրերին քարոզչությունն ընդհանրապես արգելված է: | Քննարկվող դրույթը ձևակերպել հետևյալ շարադասությամբ. «Նախապես փակցված քարոզչական պաստառները, քարոզչական տպագիր և այլ նյութերը քվեարկության օրը և դրա նախորդ օրը կարող են մնալ իրենց տեղերում:» |
|  | Հոդված 23, մաս 1 | Քաղաքական, հայեցողական, քաղաքացիական պաշտոններ զբաղեցնող, պետական կամ համայնքային ծառայող հանդիսացող թեկնածուները, ընտրություններին մասնակցող կուսակցության ընտրական ցուցակում ընդգրկված թեկնածուները նախընտրական քարոզչությունն իրականացնում են հետևյալ սահմանափակումների հաշվառմամբ.1) արգելվում են թեկնածուին, ընտրություններին մասնակցող կուսակցությանը, կողմ կամ դեմ քվեարկելուն ուղղված ուղղակի կամ անուղղակի կոչերը պաշտոնեական լիազորություններն իրականացնելիս կամ պաշտոնեական դիրքի ցանկացած չարաշահումը՝ ընտրությունների ժամանակ առավելություն ստանալու համար. 2) արգելվում է նախընտրական քարոզչության նպատակով ծառայողական պարտականությունների իրականացման համար տրամադրված տարածքների, տրանսպորտային և կապի միջոցների, նյութական ու մարդկային ռեսուրսների օգտագործումը՝ բացառությամբ «Հատուկ պետական պաշտպանության ենթակա անձանց անվտանգության ապահովման մասին» Հայաստանի Հանրապետության օրենքով պետական պահպանության ենթակա բարձրաստիճան պաշտոնատար անձանց նկատմամբ կիրառվող անվտանգության միջոցառումների։ | 1. Հոդվածի 1-ին մասի 2-րդ ենթակետի համաձայն արգելվում է օգտագործել ծառայողական պարտականությունների իրականացման համար տրամադրված տարածքները, տրանսպորտային և կապի միջոցները, նյութական ու մարդկային ռեսուրսները, սակայն պետք է արգելել ոչ միայն թեկնածուների տնօրինման տակ գտնվող ռեսուրսների օգտագործումը, այլև ընդհանրապես հանրային բոլոր տեսակի ռեսուրսների օգտագործումը նախընտրական քարոզչության ժամանակ: Օրինակ, խորհրդարանական ընտրությունների ժամանակ նախընտրական քարոզչության նպատակով որևէ համայնք այցելող կուսակցության ներկայացուցիչները չպետք է օգտագործեն այդ համայնքի ռեսուրսները նախընտրական քարոզչության նպատակներով, եթե նույնիսկ այդ համայնքից տվյալ կուսակցության համամասնական ցուցակում ոչ ոք չկա:2. Առանց որևէ գործուն հսկողական մեխանիզմի կամ իրավական հետևանքի այս պահանջը կմնա որպես հռչակագրային դրույթ, ուստի անհրաժեշտ է սահմանել որոշակի սանկցիաներ այս պահանջի խախտման դեպքում, ընդհուպ մինչև թեկնածուի գրանցումը ուժը կորցրած ճանաչելուն: | Նախագծի 23-րդ հոդվածի 1-ին մասի 2-րդ ենթակետի ձևակերպումը սահմանել հետևյալ խմբագրմամբ. «արգելվում է նախընտրական քարոզչության նպատակով հանրային միջոցների, այդ թվում՝ տարածքների, տրանսպորտային և կապի միջոցների, նյութական ու մարդկային և այլ ռեսուրսների օգտագործումըՍահմանել վարչական պատասխանատվություն նախընտրական քարոզչության սահմանափակումների խախտմամբ քարոզչության համար: |
|  | Հոդված 27, մաս 1 | Թեկնածուները, ընտրություններին մասնակցող կուսակցությունները զանգվածային լրատվության միջոցներով նախընտրական քարոզչություն իրականացնելու, նախընտրական ժողովներ և ընտրողների հետ հանդիպումներ կազմակերպելու նպատակով դահլիճների, տարածքների վարձակալման, քարոզչական պաստառի, քարոզչական տպագիր և այլ նյութերի պատրաստման (տեղադրման), ձեռքբերման, ընտրողներին տրամադրվող քարոզչական բոլոր տեսակի նյութերի , ներառյալ` տպագիր նյութերը) պատրաստման ֆինանսավորման համար օգտագործում են միայն նախընտրական հիմնադրամի միջոցները:  | Նախընտրական հիմնադրամով պետք է կատարվեն (գոնե կուսակցությունների դեպքում) նախընտրական քարոզչության հետ ոչ միայն ուղղակիորեն, այլ նաև անուղղակիորեն կապված (օրինակ, բենզին, մեքենաների վարձակալում, նախընտրական շտաբերի աշխատողների վարձատրություն, ինչպես նաև համերգների, ընդունելությունների, հյուրասիրությունների և մարզամշակութային միջոցառումների կազմակերպման հետ կապված մասնակիցների (դերասաններ, երգիչներ, ձևավորողներ, և այլն) ծախսերը: Հոդվածը պետք է ձևակերպել այնպես, որ քարոզչություն իրականացնելու հետ կապված բոլոր ծախսերը ներառվում և ֆինանսավորվում են միայն նախընտրական հիմնադրամի միջոցներից:[[6]](#footnote-6) | Նոր խմբագրում. «Թեկնածուները, ընտրություններին մասնակցող կուսակցությունները նախընտրական քարոզչություն իրականացնելու համար օգտագործում են միայն նախընտրական հիմնադրամի միջոցները» |
|  | Հոդված 27 մաս 3 | Եթե վերահսկիչ վերստուգիչ ծառայությունը կազմում է տեղեկանք այն մասին, որ նախընտրական քարոզչության համար մատուցված ապրանքը կամ ծառայությունը շուկայական արժեքով չի ներառվել նախընտրական հիմնադրամի ծախսերում, ապա կենտրոնական ընտրական հանձնաժողովը հարուցում է վարչական վարույթ: | Այս ձևակերպումը նշանակում է, որ հայտարարագիրը, որի ձևը սահմանում է ԿԸՀ-ն, պարունակում է նաև ապրանքի կամ ծառայության շուկայական արժեքը նշելու մասին պահանջ: Այսինքն, կուսակցությունը (թեկնածուն) պարտավոր է ճշգրտորեն նշել այդ թիվը, հակառակ պարագայում վերահսկիչ վերստուգիչ ծառայության տեղեկանքի հիման վրա ԿԸՀ-ն կհարուցի վարույթ: Խնդրահարույց է այն հարցը, թե ինչպես, ինչ չափորոշիչներով է կուսակցությունը, ապա վերահսկիչ վերստուգիչ ծառայությունը որոշում ապրանքի կամ ծառայության շուկայական գինը:  | Նորմի ձևակերպումից հանել կուսակցության կամ թեկնածուի՝ ապրանքի կամ ծառայության շուկայական գինը նշելու պարտավորությունը, միաժամանակ սահմանել, թե ինչ չափորոշիչով է վերահսկիչ վերստուգիչ ծառայությունը որոշում այն:  |
|  | Հոդված 27, մաս 5 | Եթե նախընտրական քարոզչության համար ծախսված գումարի և սույն հոդվածի 3-րդ և 4-րդ մասերով սահմանված պետական բյուջե վճարվող տուգանքի գումարի չափի և նախընտրական հիմնադրամի` սույն օրենսգրքով սահմանված առավելագույն չափի տարբերությունը գերազանցում է նախընտրական հիմնադրամի` սույն օրենսգրքով սահմանված առավելագույն չափի 10 տոկոսը, ապա ընտրական հանձնաժողովի դիմումի հիման վրա դատարանը ուժը կորցրած է ճանաչում թեկնածուի, ընտրություններին մասնակցող կուսակցության ընտրական ցուցակի գրանցումը:  | Նախ. նորմով սահմանվող տարբերությունը ողջամտորեն անհամաչափ է, այն կարող է լինել ավելի ցածր տոկոս: Բացի այդ, դրույթի գործնական կիրառությունն ապահովելու նպատակով անհրաժեշտ է, որ թեկնածուի, ընտրություններին մասնակցող կուսակցության ընտրական ցուցակի գրանցումը ուժը կորցրած է ճանաչելը առաջացնի իրավական հետևանքներ՝ վարչական տույժեր առաջացնելու իմաստով և անդրադառնա նաև ընտրությունների արդյունքների վրա: Այսինքն, այս դրույթը պետք է դիտարկել նախագծի 101-րդ հոդվածի կոնտեքստում և սահմանել, որ սա հիմք է ընտրություններն անվավեր ճանաչելու և վերաքվեարկություն նշանակելու համար:[[7]](#footnote-7)  | Նախընտրական հիմնադրամի առավելագույն չափը գերազանցելու շեմը 10 տոկոսի փոխարեն սահմանել 2 տոկոս:Սահմանել վարչական պատասխանատվություն՝ թույլատրելի շեմը գերազանցելու դեպքում:Սահմանել, որ քննարկվող դրույթը հիմք է նաև ընտրություններն անվավեր ճանաչելու և վերաքվեարկություն նշանակելու համար:  |
|  | Հոդված 28 մաս 1 | Թեկնածուները, ընտրություններին մասնակցող կուսակցություններն իրենց նախընտրական հիմնադրամներ կատարված մուծումների և դրանց օգտագործման վերաբերյալ հայտարարագիրը ներկայացնում են կենտրոնական ընտրական հանձնաժողովի վերահսկիչ-վերստուգիչ ծառայություն նախընտրական քարոզչությունը սկսվելուց հետո` 10-րդ, Ազգային ժողովի, Երևանի, Գյումրու և Վանաձորի ավագանու հերթական ընտրությունների ժամանակ նաև 20-րդ օրը, ինչպես նաև ընտրությունների արդյունքների ամփոփման համար` սույն օրենսգրքով սահմանված ժամկետից ոչ ուշ, քան 3 օր առաջ:Հայտարարագրին կցվում են թեկնածուի, ընտրություններին մասնակցող կուսակցության զանգվածային լրատվության միջոցներով նախընտրական քարոզչություն իրականացնելու, նախընտրական ժողովներ և ընտրողների հետ հանդիպումներ կազմակերպելու նպատակով դահլիճների, տարածքների վարձակալման, քարոզչական պաստառի, քարոզչական տպագիր և այլ նյութերի պատրաստման (տեղադրման), ձեռքբերման, ընտրողներին տրամադրվող քարոզչական բոլոր տեսակի նյութերի, ներառյալ` տպագիր նյութերը) պատրաստման համար կնքված պայմանագրերը, ինչպես նաև կատարված վճարումները հավաստող փաստաթղթերը: | Նախընտրական հիմնադրամներ կատարված մուծումների և դրանց օգտագործման վերաբերյալ հայտարարագրերի բովանդակությունը և դրանցում ներառվող տեղեկությունների ցանկը սահմանված չէ, փոխարենը նախատեսվում է, որ հայտարարագրերի ձևը սահմանում է ԿԸՀ: Սակայն ԿԸՀ–ն հայտարարագրի ձևը սահմանելիս պետք է ունենա օրենքով ամրագրված տվյալներ և բովանդակության ցանկ, այլապես նման իրավակարգավորումը չի բխի օրենքից: Բացի այդ, այս կարգավորումից դուրս են մնում անվճար մատուցվող ծառայությունները և օգնության կարգով տրամադրվող ապրանքները (in-kind contributions):[[8]](#footnote-8) | Oրենքով սահմանել նախընտրական հիմնադրամներ կատարված մուծումների և դրանց օգտագործման վերաբերյալ հայտարարագրի բովանդակությունը, տվյալների ցանկը, իսկ ԿԸՀ որոշումներով կարգավորել հայտարարագրերի ձևը, ներկայացման կարգը (ընթացակարգը) և այլն:Սահմանել, որ հայտարարագրման ենթակա են նաև ապրանքների և ծառայությունների անվճար մատուցման պայմանագրերը/գործարքները: |
|  | Հոդված 28 մաս 3, կետ 1 | Նախընտրական հիմնադրամի հայտարարագրում նշվում են`1) նախընտրական հիմնադրամ կատարված մուծումների ժամանակագրությունը, մուծված գումարի չափը. | Նախընտրական հիմնադրամի հայտարարագրերն ավելի թափանցիկ դարձնելու նպատակով անհրաժեշտ է դրանցում արտացոլել նաև հիմնադրամում մուծումներ կատարած անձանց տվյալները, այդ թվում՝ աշխատանքի վայրը: | Քննարկվող դրույթը լրացնել այնպիսի ձևակերպմամբ, ըստ որի հայտարարագրում արտացոլվեն նաև հիմնադրամում մուծումներ կատարած անձանց տվյալները, այդ թվում աշխատանքի վայրը: |
|  | Հոդված 29 մաս 1մաս 7 | 1. Վերահսկիչ-վերստուգիչ ծառայությունն իրականացնում է նախընտրական հիմնադրամներ կատարվող մուծումների, ծախսերի և դրանց հաշվարկման, ինչպես նաև կուսակցությունների ընթացիկ ֆինանսական գործունեության նկատմամբ վերահսկողություն: 7. Վերահսկիչ-վերստուգիչ ծառայության գործունեության կարգը սահմանում է կենտրոնական ընտրական հանձնաժողովը` սույն օրենսգրքի և «Կուսակցությունների մասին» Հայաստանի Հանրապետության օրենքի պահանջներին համապատասխան: | Խնդրահարույց է ընտրությունների գործընթացից դուրս կուսակցությունների ընթացիկ ֆինանսական գործունեության նկատմամբ ԿԸՀ-ի առանձնացված ստորաբաժանման՝ վերահսկիչ-վերստուգիչ ծառայության կողմից վերահսկողության իրականացումը (նույնը սահմանված է նաև գործող օրենսգրքով): Մինչդեռ «Կուսակցությունների մասին» ՀՀ օրենքով, որը կարգավորում է նաև կուսակցությունների ֆինանսավորման հետ կապված հարաբերությունները, սահմանված է, որ Կուսակցության կողմից սույն օրենքի պահանջների կատարման նկատմամբ վերահսկողությունն (իսկ դա ներառում է նաև ֆինանսավորման նկատմամբ վերահսկողությունը) իրականացնում է պետական լիազոր մարմինը, իսկ օրենքով սահմանված դեպքերում իրականացնում են նաև այլ իրավասու մարմինները` իրենց իրավասություններին և «Հայաստանի Հանրապետությունում ստուգումների կազմակերպման և անցկացման մասին» Հայաստանի Հանրապետության օրենքով սահմանված ընթացակարգերին համապատասխան:Չկա որևէ կարգավորում «Կուսակցությունների մասին» օրենքում: | 1.Վերացնել կուսակցությունների ընթացիկ ֆինանսական գործունեության նկատմամբ Վերահսկիչ-վերստուգիչ ծառայության վերահսկողությունը: 2.Հստակեցնել «Կուսակցությունների մասին» ՀՀ օրենքը՝ հստակ սահմանելով կուսակցությունների ֆինանսավորման նկատմամբ վերահսկողություն իրականացնող մարմինների վերաբերյալ դրույթները: |
|  | Հոդված 29 մաս 2 | Վերահսկիչ-վերստուգիչ ծառայության ղեկավարի պաշտոնը քաղաքացիական պաշտոն է, ծառայության մյուս երկու աշխատակիցները քաղաքացիական ծառայողներ են: | Օրենսդրական իր գործառույթներն իրականացնելու համար Վերահսկիչ-վերստուգիչ ծառայությունն ունի ընդամենը 3 աշխատող, ինչը նշանակում է, որ այդ սահմանափակ աշխատակազմով ի վիճակի չէ արդյունավետ իրականացնել իր գործառույթները և արդյունքում, այս ծառայությունը դառնում է ձևական ինստիտուտ: Բացի այդ, ԿԸՀ կազմում գտնվելը այդ մարմնին զրկում է որոշակի անկախությունից: | Վերանայել Վերահսկիչ-վերստուգիչ ծառայության կարգավիճակը և աշխատակազմի ընդլայնման հնարավորությունը: |
|  | Հոդված 30, մաս 1, կետ 2 | Ընտրությունների ժամանակ դիտորդական առաքելության իրավունք ունեն` Հայաստանի Հանրապետության այն հասարակական կազմակերպությունները, որոնց կանոնադրական խնդիրները` ընտրությունները նշանակելու օրվան նախորդող նվազագույնը երեք տարի ներառում են ժողովրդավարության և մարդու իրավունքների պաշտպանության հարցեր, և որոնք չեն աջակցում թեկնածուներին կամ ընտրություններին մասնակցող կուսակցություններին. | Տեղական հասարակական կազմակերպությունների համար սահմանվել է լրացուցիչ արգելապատնեշ, ինչի պատճառով ժողովրդավարության և մարդու իրավունքների պաշտպանության հարցերով զբաղվող նոր ստեղծված ՀԿ-ները զրկվելու են դիտորդական առաքելության հնարավորությունից,: Նման սահմանափակումը որևէ իրավաչափ նպատակ չի հետապնդում և անհրաժեշտ չէ ժողովրդավարական հասարակությունում: Ավելին, առկա սահմանափակումը խախտում է Մարդու իրավունքների եվրոպական կոնվենցիայի 10-րդ հոդվածը: ՀԿ-ների մասին գործող օրենքով յուրաքանչյուր ՀԿ ազատ է իր կանոնադրությանը համապատասխան գործունեություն իրականացնել առանց որևէ սահամանափակման: Բացի այդ, նման ձևակերպմամբ տարբերակված մոտեցում է ցուցաբերվում տեղական և միջազգային ՀԿ-ների նկատմամբ՝ վերջինիս դեպքում կանոնադրական նպատակի 3 տարվա պահանջը առկա չէ: | Քննարկվող դրույթից հանել 3 տարվա շեմը: |
|  | Հոդված 30, մաս 2 | Միջազգային կազմակերպությունները, օտարերկրյա հասարակական կազմակերպություններն ու մարմինները դիտորդական առաքելություն կարող են իրականացնել հրավերի առկայության դեպքում: | Այս դրույթը միջազգային դիտորդական առաքելությունների համար սահմանում է հրավերի ինստիտուտը և հրավեր ուղարկող մարմինների/անձանց ցանկը: Սակայն պարզ չէ, թե միջազգային կազմակերպությունները, օտարերկրյա հասարակական կազմակերպություններն ու մարմինները ինչպես պետք է դիմեն պետական մարմիններին, իսկ վերջիններս քանի օր առաջ կամ ինչ վերջնաժամկետում պետք է հրավերն ուղարկվի: Բացի այդ կարևոր է, որ քաղաքացիական հասարակության կազմակերպությունները ևս ունենան հրավերներ ուղարկելու հնարավորություն ինչը կնպաստի այդ ինստիտուտների զարգացմանը, զուգահեռ կապերի և երկխոսության զարգացմանը: | Նախատեսել միջազգային կազմակերպությունների, օտարերկրյա հասարակական կազմակերպությունների ու մարմիններին հրավիրելու հնարավորություն նաև քաղաքացիական հասարակության ինստիտուտների համար: Հստակեցնել դիտորդական առաքելություն իրականացնելու համար դիմելու և համապատասխան կառույցների կողմից հրավերն ուղարկելու հետ կապված հարաբերությունները՝ հստակ սահմանելով դիմելու ձևն ու հրավեր ուղարկելու վերջնաժամկետը: |
|  | Հոդված 31, մաս 5 | Դիտորդի կողմից որևէ թեկնածուի, ընտրություններին մասնակցող կուսակցության աջակցելու, ԸՕ պահանջները խախտելու դեպքում ընտրական հանձնաժողովի նախագահը կարող է դիտորդին հեռացնել հանձնաժողովի նիստից կամ քվեարկության սենյակից՝ հանձնաժողովի ներկա անդամների ձայների 2/3-ով: | Գործող իրավակարգավորմամբ դիտորդին տեղամասից դուրս հանելը կամ նրան քվեարկությունից մեկուսացնելն արգելվում է. դա հնարավոր է միայն ձերբակալման կամ կալանավորման միջոցով, ինչն էական երաշխիք է հանրային վերահսկողության համար: Մինչդեռ նախագծով չափազանց լայն հայեցողություն է տրվում հանձնաժողովին դիտորդներին հեռացնելու համար: Ընդ որում, ձայների 2/3-ը վերաբերում է ոչ թե հանձնաժողովի կազմին, այլ ներկա անդամներին, որի դեպքում ավելի հեշտ է ապահովել դուրս հանումը տեղամասից: Ինչ վերաբերում է այն հիմնավորմանը, թե իբր ձայների 2/3-ի շեմը ևս բավարար երաշխիք է, ապա բավարար է հիշել ցանկացած ընտրություն, որի ընթացքում դիտորդների, վստահված անձանց և /կամ ԶԼՄ ներկայացուցիչների արձանագրած խախտումներն այդ հանձնաժողովների ոչ մի անդամի կողմից չեն արձանագրվում և բացառություններ են հատուկ կարծիքները: Փաստորեն, այս դրույթով դիտորդի իրավական պաշտպանվածության հիմքերը թուլանում են: | Վերացնել ընտրական հանձնաժողովի և նախագահի՝ դիտորդին տեղամասից դուրս հանելու իրավունքը:  |
|  | Հոդված 31, մաս 8 | Լրատվական գործունեություն իրականացնող իրավաբանական անձի կամ անհատ ձեռնարկատեր հանդիսացող ֆիզիկական անձի ներկայացուցիչները (այսուհետ` զանգվածային լրատվության միջոցի ներկայացուցիչներ) քվեարկության օրը կարող են իրականացնել ընտրությունների և քվեարկության վերաբերյալ լուսաբանում կենտրոնական ընտրական հանձնաժողովում հավատարմագրվելուց հետո: Լրատվական գործունեություն իրականացնողը կարող է հավատարմագրել իր ներկայացուցիչներին, եթե առնվազն մեկ տարի իր անունից տարածում է լրատվության միջոց:Յուրաքանչյուր լրատվական գործունեություն իրականացնող կարող է կենտրոնական ընտրական հանձնաժողովում հավատարմագրել իր անունից տարածվող միայն մեկ զանգվածային լրատվության միջոցի ոչ ավելի, քան 50 ներկայացուցիչների:Զանգվածային լրատվության միջոցի ներկայացուցչի կողմից սույն օրենսգրքի պահանջները խախտելու դեպքում ընտրական հանձնաժողովի ներկա անդամների ձայների 2/3-ով ընդունված որոշմամբ տվյալ ներկայացուցիչը կարող է հեռացվել հանձնաժողովի նիստից, իսկ քվեարկության օրը տեղամասային կենտրոնից: | Մինչ այժմ եղած իրավակարգավորումներով ԶԼՄ-ի կողմից ընտրությունները լուսաբանելու համար հավատարմագրման ինստիտուտ նախատեսված չի եղել: Քննարկվող դրույթը ոչ միայն նախատեսել է ԶԼՄ-ի հավատարմագրումը, այլև սահմանել է որոշակի արգելապատնեշներ և սահմանափակումներ, մասնավորապես, առնվազն մեկ տարի իր անունից տարածում է լրատվության միջոց և կարող է հավատարմագրել միայն 50 ներկայացուցիչ: Բացի այդ, նախատեսվում է նաև ԶԼՄ ներկայացուցչին դուրս հանել տեղամասից հանձնաժողովի 2/3 ձայներով, եթե գտնեն, որ նա խախտել է ԸՕ պահանջները: Նման լայն հայեցողություն տալով հանձնաժողովին՝ սահմանափակվում է ԶԼՄ-ի ազատությունը և թուլանում են ԶԼՄ ներկայացուցչի իրավական պաշտպանվածության հիմքերը: Իսկ 50 թվի սահմանափակումն ընդհանրապես հակասում է ԶԼՄ-ի՝ ազատ գործելու օրենքով ամրագրված սկզբունքներին: Սահմանված բոլոր սահմանափակումները հանդիսանում են Կոնվենցիայի 10-րդ հոդվածի խախտումներ և միանշանակորեն ճանաչվելու են թե ՀՀ սահմանադրական դատարանի, թե ՄԻԵԴ կողմից այդպիսիք: | Քննարկվող դրույթից հանել ԶԼՄ ներկայացուցչի հավատարմագրման անհրաժեշտությունը և գործունեության մեկ տարվա շեմը: Վերացնել 50 թվի սահմանափակումը և ընտրական հանձնաժողի և նախագահի՝ ԶԼՄ ներկայացուցչին տեղամասից դուրս հանելու իրավունքը: |
|  | Հոդված 32, մաս 1, կետ 1 | Տեղական ՀԿ-ները դիտորդական առաքելության վկայական ստանում են մասնագիտական դասընթացների և ստուգարքի հիման վրա | Տեղական դիտորդների հավատարմագրման օրենսդրության կարգավորումները լուրջ խոչընդոտներ են հարուցում դիտորդական առաքելության մտադրություն ունեցող ՀԿ-ների համար՝ էապես ավելացնելով նրանց վարչարարական, կազմակերպչական և ֆինանսական բեռը, քանի որ հարկ էր լինում տարբեր մարզերում վարձակալել դահլիճներ և մի վայրից մյուսը տեղափոխել ստուգարք հանձնող անձանց:[[9]](#footnote-9) Այս խնդիրն առավել բարդանում է ԿԸՀ 29.07.2011թ. N36-Ն որոշմամբ սահմանված կարգի պարագայում, որով ստուգարքները կազմակերպվում են առնվազն 20 հոգու մասնակցության դեպքում: Այսինքն, տարբեր համայնքներում դիտորդական փոքր խմբեր ունենալու դեպքում մեծանում են վարչարարական, կազմակերպչական ու ֆինանսական ծախսերը: | Պետք է վերացնել ստուգարքի պահանջը` թեթևացնելով ինչպես հասարակական կազմակերպությունների, այնպես էլ ԿԸՀ համար անիմաստ և ոչ անհրաժեշտ բեռը, և դիտորդության որակի պատասխանատվությունը թողնել միայն համապատասխան դիտորդական առաքելության վրա: |
|  | Հոդված 32, մաս 2 | Դիտորդը, այցելուն չի կարող ցուցումներ տալ, պահանջներ ներկայացնել և միջամտել ընտրական հանձնաժողովների աշխատանքներին և քվեարկության ընթացքին, նա կարող է հարցեր տալ ընտրությունների համար պատասխանատու պաշտոնյաներին և նրանց ուշադրությունը հրավիրել խախտումների վրա: | Սահմանափակվում է դիտորդների՝ ընտրախախտումների վերաբերյալ դիտարկում անելու կամ առաջարկություն անելու առանց այն էլ սահմանափակ հնարավորությունը: Նա ընդամենը կարող է անորոշ ձևակերպված մի սուբյեկտի՝ «ընտրությունների համար պատասխանատու պաշտոնյա»-ի ուշադրությունը հրավիրել խախտումների վրա: Ընդ որում, որևէ պարտավորություն սահմանված չէ հանձնաժողովի անդամների համար: | Վերանայել տեղամասում դիտորդի իրավունքները՝ ապահովելով նրա կողմից անարգել դիտարկումներ անելու, հանձնաժողովի նախագահին առաջարկություններ ներկայացնելու և ընթացակարգի խախտումների վերաբերյալ իր գնահատականը գրանցամատյանում գրառելու պահանջ հանձնաժողովի նախագահին ներկայացնելու իրավունքը և հավասարակշռել այն հանձնաժողովի համապատասխան պարտականությամբ: |
|  | Հոդված 32, մաս 2 | Դիտորդներն իրենց անձնական դիտարկումները կարող են ներկայացնել ընտրական հանձնաժողովներին դիտորդական առաքելության զեկույցի միջոցով: Դիտորդների բոլոր եզրահանգումների համար պետք է հիմք հանդիսանան իրենց անձնական դիտարկումները: | Նախագծի «նորամուծություններից» է դիտորդական առաքելությունների զեկույցներին ներկայացվող պահանջները, ըստ որի դրանք պետք է լինեն անձնական դիտարկումների արդյունք: Սրանով փորձ է արվում վերահսկելի դարձնել զեկույցները՝ դրանք սահմանափակելով միայն անմիջական անձնական դիտարկումներով: Հաշվի առնենք նաև այն հանգամանքը, որ դիտորդությունը լինում է երկարաժամկետ և կարճաժամկետ և դիտորդական առաքելությունը կարող է իր զեկույցում անդրադառնալ, օրինակ, քարոզչության ֆինանսավորմանը և որպես նյութ օգտագործել ԶԼՄ-ների հրապարակումները: Իսկ դա, փաստորեն, այս նախագծով կհամարվի զեկույցին ներկայացվող պահանջների խախտում:  | Հանել դիտորդական առաքելությունների զեկույցներին ներկայացվող պահանջները: |
|  | Հոդված 32, մաս 4 | Դիտորդը, զանգվածային լրատվության միջոցի ներկայացուցիչը, այցելուն պարտավոր են գրանցվել ընտրական հանձնաժողովի գրանցամատյանում ընտրական հանձնաժողովի նիստերին և/կամ քվեարկության սենյակում ներկա գտնվելու համար: | Նման ձևակերպմամբ ընտրական հանձնաժողովի պարտականությունը դրվել է դիտորդի, ԶԼՄ ներկայացուցչի և այցելուի վրա, մինչդեռ գրանցամատյանի վարման համար պատասխանատու է հանձնաժողովի նախագահը/քարտուղարը, հետևաբար նա է պարտավոր (կամ նրա հանձնարարությամբ քարտուղարը) գրանցել հիշյալ սուբյեկտներին:  | Սահմանել, որ դիտորդին, ԶԼՄ ներկայացուցչին և այցելուին պարտավոր են գրանցել ընտրական հանձնաժողովի գրանցամատյանում ընտրական հանձնաժողովի նիստերին և/կամ քվեարկության սենյակում ներկա գտնվելու համար: |
|  | Հոդված 33, մաս 3 | Վստահված անձ չեն կարող լինել դատավորները, դատախազները, քննչական կոմիտեի, հատուկ քննչական ծառայության ծառայողները, ոստիկանությունում, ազգային անվտանգության ծառայությունում, դատական ակտերի հարկադիր կատարման ծառայությունում, քրեակատարողական ծառայությունում ծառայողները, զինծառայողները, դիտորդները, թեկնածուները, ընտրական հանձնաժողովների անդամները: | Վստահված անձանց վերաբերող սահմանափակումների շրջանակը խիստ նեղ է՝ ազդեցություն գործադրելու հնարավորության առումով: Անհրաժեշտ է ցանկը լրացնել նաև քաղաքական և հայեցողական պաշտոն զբաղեցնող անձանցով:  | Դրույթը լրացնել՝ սահմանելով, որ վստահված անձ չեն կարող լինել քաղաքական և հայեցողական պաշտոն զբաղեցնող անձինք:  |
|  | Հոդված 34, մաս 4 | Վստահված անձի կողմից ԸՕ պահանջները խախտելու դեպքում ընտրական հանձնաժողովի նախագահը կարող է վստահված անձին հեռացնել հանձնաժողովի նիստից կամ քվեարկության սենյակից՝ հանձնաժողովի անդամների ձայների 2/3-ով: | Գործող իրավակարգավորումներով վստահված անձին տեղամասից դուրս հանելը կամ նրան քվեարկությունից մեկուսացնելն արգելվում է, եթե առկա չէ ձերբակալում կամ կալանավորում: Մինչդեռ նախագծով սահմանափակվել է վստահված անձի պաշտպանվածության երաշխիքները[[10]](#footnote-10) | Վերացնել նախագծով սահմանված ընտրական հանձնաժողի և նախագահի՝ վստահված անձին տեղամասից դուրս հանելու իրավունքը: |
|  | Հոդված 41 մաս 2 | Տարածքային և տեղամասային ընտրական հանձնաժողովների անդամ չեն կարող լինել Ազգային ժողովի պատգամավորները, նախարարները և նրանց տեղակալները, համայնքների ղեկավարները, մարզպետները և նրանց տեղակալները, դատավորները, դատախազները, քննչական կոմիտեի, հատուկ քննչական ծառայության ծառայողները, ոստիկանությունում, ազգային անվտանգության, դատական ակտերի հարկադիր կատարման, քրեակատարողական ծառայություններում ծառայողները, զինծառայողները, վստահված անձինք, լիազոր ներկայացուցիչները, դիտորդները, թեկնածուները: Տարածքային ընտրական հանձնաժողովների անդամ չեն կարող լինել նաև ավագանու անդամները: | Նշված դրույթը սահմանում է այն կատեգորիաները, որոնք չեն կարող լինել տարածքային և տեղամասային ընտրական հանձնաժողովների անդամ: Հարկ է նկատել, որ այդ հանձնաժողովներում, հատկապես տեղամասին, մեծ թիվ է կազմում հանրակրթական ուսումնական հաստատությունների մանկավարժական կազմը, իսկ ընտրակեղծիքների պարագայում վտանգվում է սերնդի ուսուցման անաղարտության հարցը: Կարծում ենք ողջամիտ է, որ արգելվի կրթական հաստատությունների ղեկավարների մասնակցությունը տեղամասային ընտրական հանձնաժողովներում, իսկ մանկավարժական կազմն ընդգրկվի միայն այլ թեկնածուներ չլինելու պարագայում:  | Օրենսդրորեն ամրագրել ուսումնական հաստատությունների ղեկավարների՝ տեղամասային ընտրական հանձնաժողովներում ընդգրկվելու արգելքը, իսկ մանկավարժական կազմի ընդգրկման հնարավորությունը թույլատրել միայն այլ թեկնածուներ չլինելու դեպքում: |
|  | Հոդված 45, մաս 5 | Կենտրոնական ընտրական հանձնաժողովի նախագահի տեղակալը և հանձնաժողովի քարտուղարը կարող են պաշտոնանկ արվել հանձնաժողովի անդամների ձայների ընդհանուր թվի առնվազն 2/3-ով ընդունված որոշմամբ:  | Այս ձևակերպումը հստակություն չի պարունակում, թե ինչ հիմքով կարող են Կենտրոնական ընտրական հանձնաժողովի նախագահի տեղակալին և հանձնաժողովի քարտուղարին պաշտոնանկ անել, մինչդեռ գործող իրավակարգավորմամբ նախատեսված է այդ հիմքը, այն է ՝ պատշաճ չեն իրականացնում իրենց վերապահված լիազորությունները: | Սահմանել, որ Կենտրոնական ընտրական հանձնաժողովի նախագահի տեղակալը և հանձնաժողովի քարտուղարը կարող են պաշտոնանկ արվել հանձնաժողովի անդամների ձայների ընդհանուր թվի առնվազն 2/3-ով ընդունված որոշմամբ, եթե պատշաճ չեն իրականացնում իրենց վերապահված լիազորությունները: |
|  | Հոդված 48, մաս 1 | Ընտրական հանձնաժողովի որոշումները, գործողությունները (անգործությունը) կարող է բողոքարկել`1) յուրաքանչյուր ոք, եթե գտնում է, որ խախտվել կամ կարող է խախտվել իր սուբյեկտիվ ընտրական իրավունքը.2) վստահված անձը, եթե գտնում է, որ խախտվել են վստահված անձի կամ իր վստահորդի` սույն օրենսգրքով սահմանված իրավունքները.3) դիտորդը, եթե գտնում է, որ խախտվել են դիտորդի` սույն օրենսգրքով սահմանված իրավունքները.4) հանձնաժողովի անդամը, եթե գտնում է, որ ստորադաս հանձնաժողովը կամ հանձնաժողովը, որի անդամն է ինքը, խախտել է իր կամ այլ անձանց` սույն օրենսգրքով սահմանված իրավունքները․ 5) ընտրություններին մասնակցող կուսակցության լիազոր ներկայացուցիչը, եթե գտնում է, որ խախտվել են լիազոր ներկայացուցչի կամ իր վստահորդի` սույն օրենսգրքով սահմանված իրավունքները։ | Խիստ սեղմ է բողոքարկման սուբյեկտների շրջանակը և սուղ են բողոք բերելու ժամկետներ, որպիսի պարագայում ապացույցների հավաքումը և փաստարկված ու հիմնավորված դիմում ներկայացնելը անիրատեսական է: Բացի այդ արհեստականորեն նեղացված է բողոքարկման առարկայի շրջանակը, օրինակ՝ դիտորդը չի կարող բողոքարկել ընտրական հանձնաժողովի այն գործողությունը կամ անգործությունը, որն անմիջականորեն չի առնչվում իր՝ դիտորդի իրավունքներին, բայց որը կարող է լինել ընթացակարգային կոպիտ խախտում: Նմանապես, իրավունք չունի նաև վիճարկել իր դիտարկած տեղամասի քվեարկության արդյունքները: Մինչդեռ և վստահված անձը, և դիտորդը, և հանձնաժողովի անդամը և, հատկապես, յուրաքանչյուր ոք, որպես իրավունքի հասցեատեր պետք իրավունք և հնարավորություն ունենա բողոքարկելու ընթացակարգային խախտումները կամ խախտումներով ընթացող քվեարկության արդյունքները:[[11]](#footnote-11)Միջազգային իրավունքի համաձայն, ընտրությունը միայն ֆիզիկական մասնակցությունը չէ, այլ ներառում է նաև արդյունքների հավաստի և արդար ամփոփման գործընթացը, և ընտրական վեճերի կապակցությամբ արդյունավետ քննությունը և այդպիսի վեճեր հարուցելու՝ սուբյեկտների առավել լայն հնարավորությունը: | Վերանայել ընտրական հանձնաժողովների որոշումները, գործողությունները և անգործությունը բողոքարկելու ժամկետները, բողոքարկման առարկայի և սուբյեկտների շրջանակը՝ ներառելով վստահված անձանց, դիտորդներին, դիտորդական առաքելություն իրականացնող ՀԿ-ներին (actio popularis), հանձնաժողովի անդամներին: |
|  | Հոդված 48, մաս 3, կետ 3 | Ընտրական տեղամասում քվեարկության արդյունքներն անվավեր ճանաչելու դիմում կարող են ներկայացնել`..3) ընտրություններին մասնակցող կուսակցության ընտրական ցուցակում ընդգրկված թեկնածուն, եթե ներկա է եղել տվյալ ընտրական տեղամասում քվեարկության արդյունքների ամփոփմանը. | Ինչպես գործող օրենսգիրքն, այնպես էլ նախագիծը սահմանափակում է թեկնածուի՝ քվեարկության արդյունքները բողոքարկելու իրավունքը, այն պայմանավորելով տեղամասում հաշվարկին ներկա գտնվելու հանգամանքով: Եթե վստահված անձի դեպքում սա կարող է ընդունելի մոտեցում համարվել, ապա թեկնածուի դեպքում անընդունելի է, քանի որ վերջինս ֆիզիկապես հնարավորություն չունի միաժամանակ ներկա լինելու բոլոր տեղամասերի հաշվարկին, բայց որպես ընտրությունների ելքով անմիջականորեն շահագրգռված անձ, որևէ տեղամասի արդյունքների վերաբերյալ կասկած ունենալու դեպքում պետք է իրավունք ունենա ներկայացնելու արդյունքներն անվավեր ճանաչելու դիմում:  | Սահմանել, որ թեկնածուն իրավունք ունի սահմանված կարգով և ժամկետներում բողոքարկելու տվյալ ընտրական տեղամասում քվեարկության արդյունքները` անկախ տեղամասում քվեարկության արդյունքների ամփոփմանը ներկա լինելու հանգամանքից: |
|  | Հոդված 48, մաս 4  | Եթե ընտրական հանձնաժողովը գտնում է, որ ներկայացված դիմումը չի համապատասխանում սույն հոդվածի և 49-րդ հոդվածի պահանջներին, ապա մերժում է վարչական վարույթի հարուցումը: Այդ դեպքում ընտրական հանձնաժողովն իրավունք ունի սեփական նախաձեռնությամբ իրականացնելու վարչական վարույթներ: | Քննարկվող դրույթով սեփական նախաձեռնությամբ վարույթ հարուցելու հանձնաժողովի իրավունքը որևէ կոնկրետություն չի պարունակում, ինչը կարող է այդ իրավունքի չարաշահման տեղիք տալ: Ուստի, եթե մերժված դիմումով ներկայացված են եղել այնպիսի փաստեր, որոնք խոսում են առերևույթ խախտումների առկայության մասին, ապա հանձնաժողովները պարտավոր են առերևույթ խախտումների առկայության դեպքում իրականացնել արդյունավետ քննություն: | Սահմանել, որ դիմումներում առերևույթ խախտումների դեպքերով հանձնաժողովները պարտավոր են սեփական նախաձեռնությամբ վարույթ հարուցել: |
|  | Հոդված 48, մաս 8 | Ընտրական հանձնաժողովների որոշումները, գործողությունները (անգործությունը) վերադաս ընտրական հանձնաժողով բողոքարկելու դեպքում բողոք ներկայացնող կողմը կրում է իր ներկայացրած փաստական հանգամանքների ապացուցման բեռը, իսկ ընտրական հանձնաժողովը` իր կայացրած որոշման հիմքում ընկած փաստական հանգամանքների ապացուցման բեռը: Բողոքը քննող ընտրական հանձնաժողովն ի պաշտոնե կարող է ապացույցներ հայթայթել: | Ապացուցման բեռը կողմերի միջև բաշխելու նախագծով առաջարկված տարբերակի դեպքում բողոք բերող կողմը հիմնականում իր տիրապետության տակ չի ունենում բողոքը հիմնավորող ապացույցները, ուստի անհրաժեշտ է սահմանել, որ նման ապացույցներ ներկայացնելու հնարավորության բացակայության դեպքում այդ բեռը դրվի հանձնաժողովների վրա: Բացի այդ, այս դրույթը որևէ կերպ չի նախատեսում ընտրական հանձնաժողովների որոշումների հիմնավորվածության և պատճառաբանվածության պահանջ:  | Սահմանել հանձնաժողովների որոշումների հիմնավորվածության և պատճառաբանվածության օրենսդրական պահանջը, ինչպես նաև հստակեցնել ապացույցների հայթայթման անհրաժեշտության հարցը: Նման հնարավորության բացակայության հիմնավորման դեպքում բողոք բերած կողմից այդ բեռը տեղափոխել հանձնաժողովի վրա: |
|  | Հոդված 48, մաս 10, 5-րդ պարբ | Ընտրության արդյունքներն անվավեր ճանաչելու մասին դիմում համապատասխան ընտրական հանձնաժողով կարող է ներկայացվել ընտրության արդյունքներն ամփոփելու համար սույն օրենսգրքով սահմանված համապատասխան ժամկետի ավարտից ոչ ուշ, քան 2 օր առաջ` մինչև ժամը 18.00-ն: Ընտրության արդյունքներն անվավեր ճանաչելու մասին դիմումների քննարկումը կատարվում է ընտրությունների արդյունքների ամփոփման շրջանակում, և դրանց մասին առանձին որոշում չի կայացվում: | Այս կարգավորումը առաջացնում է կոնկրետ խոչընդոտ, երբ երկու որոշումները միացվում են դրանց առանձին բողոքարկումն անհնար է դարձվում իրավակիրառ պրակտիկայում | Սահմանել, որ բոլոր ժամկետանց դիմումների, բողոքների հարցը հանձնաժողովները լուծում են իրենց վերջնական որոշումներով: Սա կապահովի ձևական պատճառներով դրանք մերժելու հնարավորությունը |
|  | Հոդված 48, մաս 11 | Եթե դիմումի քննարկման արդյունքով տարածքային ընտրական հանձնաժողովը հանգում է այն եզրակացության, որ քվեարկության ընթացքում տեղի են ունեցել սույն օրենսգրքի պահանջների այնպիսի խախտումներ, որոնք կարող էին էապես ազդել քվեարկության արդյունքների վրա, և եթե հնարավոր չէ պարզել քվեարկության իրական արդյունքները, իսկ խախտումը արտահայտված չէ անճշտություններում ապա այդ ընտրական տեղամասում քվեարկության արդյունքները տարածքային ընտրական հանձնաժողովն անվավեր է ճանաչում: Այդ դեպքում նյութերն ուղարկվում են դատախազություն: | Ձևակերպումը պետք է առավել ճկուն դարձնել, որպեսզի հնարավոր դարձվի ընտրախախտումների դեմ պայքարի արդյունավետ քաղաքականությունըՔանի որ նկարագրված դեպքում խախտումը արտահայտված չէ անճշտություններում, իրականում գրեթե բացակայում է այդ խախտումների ազդեցության գնահատումը հատկապես դրանց էական լինելու հանգամանքը, ինչն իր հերթին ԸՕ իմաստով ոչ չափելի է (այն բացահայտված չէ ոչ մի տեղ): Ուստի իրականության մեջ այն հանգեցնում է այս դրույթի կիրառության անհնարինության: Սակայն հանձնաժողովը պետք է հնարավորություն ունենա որոշակիորեն ազատ գործելու: | Անհրաժեշտ է « ... էապես ազդել քվեարկության արդյունքների վրա...» եզրը փոխարինել « ... ունակ է ազդել քվեարկության արդյունքների վրա ...» ձևակերպմամբ: |
|  | Հոդված 48, մաս 13, 2-րդ պարբ, | Քվեարկության նախորդ օրը և քվեարկության օրը ստացված դիմումներին ընտրական հանձնաժողովները պատասխանում, իսկ սույն օրենսգրքով սահմանված դեպքերում դրանց վերաբերյալ որոշումներ ընդունում են ոչ ուշ, քան քվեարկություն օրվանից հետո՝ չորրորդ օրը: | Այս ժամկետը բավականին երկար և ոչ ողջամիտ է և չի նպաստում արդյունավետ իրավական պաշտպանության միջոցի ապահովմանը: Առավել արդյունավետության տեսանկյունից անհրաժեշտ է, որ դիմումները քննվեն ավելի կարճ ժամկետում (օրինակ՝ երկու օրում)՝ բայց մինչև քվեարկության արդյունքների ամփոփումը: | Սահմանել, որ քվեարկության նախորդ օրը և քվեարկության օրը ստացված դիմումներին ընտրական հանձնաժողովները պատասխանում, իսկ սույն օրենսգրքով սահմանված դեպքերում դրանց վերաբերյալ որոշումներ ընդունում են ոչ ուշ, քան ստացման օրվանից 2-օրյա ժամկետում, միչև քվերակության արդյունքների ամփոփումը:  |
|  | Հոդված 48, մաս 13, 3-րդ պարբ. | Քվեարկությունից հետո՝ հինգերորդ օրը՝ ժամը 18:00-ից հետո, ստացված դիմումները քննվում են ընտրության արդյունքների ամփոփումից հետո: | Այս կարգավորումը խնդիրներ է ստեղծում այն առումով, որ անհնար է դարձնում ամփոփումը հիմնել բոլոր վեճերի արդյունքում կայացված որոշումների վրա: Այսինքն, ստացվում է, որ արդյունքների ամփոփումից հետո դեռևս շարունակվելու են բողոքների քննությունները, բայց դրանք որևէ կերպ չեն ազդելու վերջնական արդյունքների վրա: | Սահմանել, որ քվեարկությունից հետո՝ հինգերորդ օրը՝ ժամը 18:00-ից հետո, ստացված դիմումները քննվում են մինչև ընտրության արդյունքների վերջնական ամփոփումը:մինչև |
|  | Հոդված 49, մաս 1, 2-3-րդ պարբ.  | Եթե դիմումը ներկայացվում է ներկայացուցչի միջոցով, ապա պետք է ներկայացվի նաև օրենքով սահմանված կարգով տրված լիազորագիր: Լիազորագիրը ներկայացվում է բնօրինակի տեսքով: Դիմումատուի վերաբերյալ տվյալներ չներառող կամ կեղծ տվյալներ ներառող դիմումները, իրավունքի չարաշահմամբ ներկայացված դիմումները, ինչպես նաև սույն մասի երկրորդ պարբերությամբ սահմանված պահանջների խախտմամբ ներկայացված դիմումները չեն քննարկվում, դրանցով վարչական վարույթներ չեն հարուցվում, և ընտրական հանձնաժողովները որոշում են կայացնում վարչական վարույթի հարուցումը մերժելու մասին: | Առանց բնօրինակ լիազորագրով դիմումի կարգավիճակը չպետք է հավասարեցվի կեղծ տվյալներով դիմումին, քանի որ դա դիմումին ներկայացվող ձևական սխալ է, որը կարելի է շտկել, բացի այդ, նույն հոդվածի 2-րդ մասի համաձայն՝ եթե դիմումին կից փաստաթղթերի ցանկն ամբողջական չէ, ապա ընտրական հանձնաժողովը դիմողին առաջարկում է սահմանված ժամկետում համալրել այն: «Վարչարարության հիմունքների և վարչական վարույթի մասին» ՀՀ օրենքի համաձայն, եթե դիմումին կից ներկայացված փաստաթղթերի ցանկն ամբողջական չէ, ապա վարչական մարմինը դիմողին առաջարկում է սահմանված ժամկետում համալրել այդ ցանկը (հոդված 32): Հետևաբար` լիազորագրի բացակայության դեպքում ևս պետք է տրվի այն ներկայացնելու հնարավորություն:[[12]](#footnote-12)1-ին մասի 3-րդ պարբերությունն ընդհանրապես խիստ հայեցողական սահմանափակումներ է նախատեսում, որոնք անհրաժեշտ չեն ժողովրդավարական հասարակությունում և չեն հետապնդում որևէ իրավաչափ նպատակ և դրանք օրենքով սահմանելը հակասում է թե Սահմանադրությանը թե Մարդու իրավունքների եվրոպական կոնվենցիային: Ավելին, հաշվի առնելով թե Սահմանադրական դատարանի որոշումները, թե ԵԱՀԿ/ԺՀՄԻԳ զեկույցները առ այն, որ ընտրական հանձնաժողովները պետք է զերծ մնան ձևական պատճառաբանություններով դիմում/բողոքները մերժելու պրակտիկայից և ձեռնամուխ լինեն դրանք ըստ էության քննելու, ակնհայտ է, որ իրավակիրառ պրակտիկայում կա արատ, որը շտկելուն ոչ մի կերպ չեն նպաստում այսօրինակ սահմանումները: Փոխարենը հաշվի առնելով թե իրավունքի թե տեխնիկական միջոցների զարգացումը անհրաժեշտ է գտնել առավել լայն և ճկուն լուծումներ իրավունքների ապահովում իրականացնելու համար: Անհրաժեշտ է վերացնել բոլոր այն դրույթները, որոնք սահմանափակում են բողոքներով ըստ էության քննություն իրականացնելու պարտականությունը: | Լիազորագրի ոչ բնօրինակի ներկայացումը և/կամ ընդհանրապես բացակայությունը չեն կարող հանգեցնել դիմումի մերժման, դրանք սահմանել որպես շտկման ենթակա ձևական սխալներ, որպեսզի ապահովվի դիմումի հիման վրա վարույթի հարուցումն ու բովանդակային՝ ըստ էության քննությունը: Վերացնել 1-ին մասի 3-րդ պարբերությունը:Սահմանել բոլոր անհրաժեշտ փաստաթղթերը նաև էլեկտրոնային տարբերակով ԿԸՀ պաշտոնական էլեկտրոնային հասցեին ուղարկելու հնարավորություն, ընդ որում՝ ուղարկելու փաստը հավաստող ապացույցը բավարար պետք է լինի համապատասխան դիմումը ժամանակին ուղարկված համարելու համար անկախ նրանից ԿԸՀ համապատասխան բաժինն այն ստացել է թե ոչ: |
|  | Հոդված 49, մաս 3  | Դիմողը դիմումը հասցեագրում է այն ընտրական հանձնաժողովին, որի իրավասության սահմաններում է բարձրացված հարցի լուծումը: Եթե դիմում տալու համար սույն օրենսգրքով նախատեսված է վերջնաժամկետ, ապա դիմումը համարվում է պատշաճ ժամկետում ներկայացված, եթե այն մինչև վերջնաժամկետը մուտքագրվել է համապատասխան ընտրական հանձնաժողով: | Սա ըստ էության վերահասցեագրման պարտականությունից խուսափելու ենթադրյալ հնարավորություն է, որը գործնականում նպատակ է հետապնդում ստեղծելու անհնարինություն դիմում/բողոքներ ներկայացնելու, քանի որ օրինակ՝ տարածքային ընտրական հանձնաժողովները պաշտոնական էլեկտրոնային հասցեներ չունեն, օրինակ՝ Երևանում տեղակայված կազմակերպության համար մեծ և անհամաչափ ռեսուրսներ են անհրաժեշտ ֆիզիկապես դիմում/բողոքներ ընտրատարածքային հանձնաժողովներ մուտքագրելու համար:  | Սահմանել էլեկտրոնային կապի միջոցներով դիմում/բողոքներ ներկայացնելու հնարավորություն (այդ թվում ԿԸՀ:Նախատեսել, որ մինչև վերջնաժամկետը փոստային ծառայություն մուտքագրելու դեպքում, դիմումը համարվում է պատշաճ ժամկետում մուտքագրված համապատասխան հանձնաժողով: |
|  | Հոդված 49, մաս 4  | « ... Եթե պահանջվող տեղեկատվությունը կամ փաստաթղթի օրինակը տեղադրված է կենտրոնական ընտրական հանձնաժողովի համացանցային կայքում, ապա այդ մասին տեղեկացվում է դիմողին, և նրան դրանցից պատճեններ կամ քաղվածքներ չեն տրամադրվում:» | Այս ձևակերպումը բողոքարկման գործընթացն էականորեն դժվարացնում է և խնդիրներ առաջացնում ժամկետների հետ | Սահմանել էլեկտրոնային կապի նշված միջոցներով (էլեկտրոնային հասցե և/կամ հեռախոս) անհրաժեշտ տեղեկատվությունը տրամադրելու ԿԸՀ-ի պարտավորությունը: |
|  | Հոդված 50 մաս 1 | Ազգային ժողովի ընտրությունների տարածքային ցուցակում ընդգրկված թեկնածուն, ինչպես նաև թեկնածուն կամ վստահված անձը, եթե նրանք ներկա են եղել ընտրական տեղամասում քվեարկության արդյունքների ամփոփմանը, … իրավունք ունեն սույն օրենսգրքով սահմանված կարգով և ժամկետներում բողոքարկելու տվյալ ընտրական տեղամասում քվեարկության արդյունքները` ... ներկայացնելով վերահաշվարկի դիմում:  | Ինչպես գործող օրենսգիրքը, այնպես էլ նախագիծը սահմանափակում է թեկնածուի՝ քվեարկության արդյունքները բողոքարկելու և վերահաշվարկի դիմում ներկայացնելու իրավունքը, այն պայմանավորելով տեղամասում հաշվարկին ներկա գտնվելու հանգամանքով: Եթե վստահված անձի դեպքում սա կարող է ընդունելի մոտեցում համարվել, ապա թեկնածուի դեպքում անընդունելի է, քանի որ վերջինս ֆիզիկապես հնարավորություն չունի միաժամանակ ներկա լինելու բոլոր տեղամասերի վերահաշվարկին, բայց որպես ընտրությունների ելքով անմիջականորեն շահագրգռված անձ, որևէ տեղամասի արդյունքների վերաբերյալ կասկած ունենալու դեպքում պետք է իրավունք ունենա ներկայացնելու վերահաշվարկի դիմում: Բացի այդ, նախագծով առաջարկվող ձևակերպմամբ թիրախավորովում են հենց փոքր կուսակցությունները, որոնք ֆինանսական և մարդկային ռեսուրսի սակավության պատճառով չեն կարող ծածկել բոլոր տեղամասերը, հետևաբար անգամ ամենավիճահարույց տեղամասի արդյունքների վերահաշվարկի գործընթացից դուրս կմնան:Բացի այդ, վերահաշվարկի հիմնավոր, ապացույցներով փաստարկված դիմումներ ներկայացնելու ժամկետները խիստ սուղ են և ոչ իրատեսական: | Սահմանել որ թեկնածուն իրավունք ունի սահմանված կարգով և ժամկետներում բողոքարկելու տվյալ ընտրական տեղամասում քվեարկության արդյունքները` ներկայացնելով վերահաշվարկի դիմում՝ անկախ տեղամասում քվեարկության արդյունքների ամփոփմանը ներկա լինելու հանգամանքից:Անհրաժեշտ է երկարաձգել դիմումներ ներկայացնելու ժամկետները: |
|  | Հոդված 50 մաս 5 | Տարածքային ընտրական հանձնաժողովը վերահաշվարկի դիմումները գրառում է գրանցամատյանում` նշելով ստացման ժամանակը:  | Բացի Տարածքային հանձնաժողովի գրանցամատյանում գրառելուց, վերահաշվարկի վերաբերյալ այլ աղբյուր չկա, քանի որ վերահաշվարկվող տեղամասերի, վերահաշվարկի օրվա և ժամի մասին տեղեկատվության հրապարակման պահանջ ԸՕ-ով նախատեսված չէ, ինչի պատճառով դիտորդական առաքելություններին և ԶԼՄ-ներին այդ տեղեկատվությունը հասանելի չի լինում: Ուստի անհրաժեշտ է գործընթացի թափանցիկությունն ու հրապարակայնությունն ապահովելու նպատակով վերահաշվարկվող տեղամասերի համարները, վերահաշվարկի օրվա և ժամի մասին տեղեկատվությունը հրապարակել ԿԸՀ կայքում: | Քննարկվող հոդվածի 5-րդ մասը լրացնել նոր պարբերությամբ, հետևյալ բովանդակությամբ. «Վերահաշվարկվող տեղամասերի համարները, վերահաշվարկի օրը և ժամը հրապարակվում են ԿԸՀ կայքում անհապաղ:» |
|  | Հոդված 50, մաս 7, մաս 8  | 7. Տարածքային ընտրական հանձնաժողովը վերահաշվարկում է բոլոր այն ընտրական տեղամասերի քվեարկության արդյունքները, որոնց վերաբերյալ տարածքային հանձնաժողովի կարծիքով ներկայացված են քվեարկության արդյունքների սխալ ամփոփման հիմնավոր ապացույցներ, ինչպես նաև վերահաշվարկում է բոլոր այն ընտրական տեղամասերի քվեարկության արդյունքները, որոնց արձանագրությունների ուսումնասիրմամբ (այդ թվում` անճշտությունների ուսումնասիրմամբ) տարածքային հանձնաժողովում ծագել են կասկածներ՝ արդյունքների սխալ ամփոփման վերաբերյալ: 8. Եթե սույն հոդվածի 7-րդ մասով սահմանված քվեարկության արդյունքների վերահաշվարկն ավարտվել է մինչև վերահաշվարկի վերջնաժամկետը, կամ այդպիսիք չեն եղել, ապա հանձնաժողովը վերահաշվարկի առկա դիմումների հիման վրա վիճակահանությամբ որոշում է, թե ինչ հերթականությամբ է վերահաշվարկելու ընտրական տեղամասում քվեարկության արդյունքները: | Վերահաշվարկի հերթականության առաջարկվող կարգով լայն լիազորություն է տրված տարածքային հանձնաժողովին՝ որոշելու քվեարկության արդյունքների սխալ ամփոփման հիմնավոր ապացույցների կամ բավարար կասկածների առկայությունը: Իսկ դրանց բացակայության դեպքում հերթականությունը որոշվում է վիճակահանությամբ:Անհրաժեշտ է ստեղծել այնպիսի մեխանիզմ, որտեղ հնարավորինս նվազեցվի մարդկային սուբյեկտիվ գործոնի ազդեցությունը: Բացի այդ, վերահաշվարկի համար նախատեսված հնգօրյա ժամկետը սահմանափակում է վերահաշվարկի բոլոր դիմումներին ընթացք տալը, ինչի պատճառով հնարավոր է մի շարք տեղամասեր դուրս մնան վերահաշվարկի գործընթացներից, մինչդեռ դրանց վերահաշվարկը կարող էր ազդել ընտրության ելքի վրա:  | Սահմանել, որ տարածքային ընտրական հանձնաժողովը սկզբում վերահաշվարկում է բոլոր այն ընտրական տեղամասերի քվեարկության արդյունքները, որոնց վերաբերյալ ստացվել է դիմում ընդդիմադիր կուսակցություններից, այնուհետև վերահաշվարկում է այն տեղամասերը, որի վերաբերյալ ստացվել են առավել մեծ թվով դիմումներ, իսկ բոլոր պայմանների հավասարության դեպքում անցկացվում է վիճակահանություն:Սահմանել, որ բոլոր դիմումների հիման վրա վերահաշվարկ անցկացնելը պարտադիր է: Վերահաշվակի ժամկետով երկարաձգվում է ընտրությունների արդյունքների վերջնական ամփոփումը: |
|  | Հոդված 50, մաս 12 | Մեկ ընտրական տեղամասի քվեարկության արդյունքների վերահաշվարկի տևողությունը չի կարող գերազանցել 4 ժամը: | Մեկ տեղամասի արդյունքների վերահաշվարկի համար 4-ժամյա ժամկետը սուղ է, ինչը վերանայման կարիք ունի: Ժամանակի սղության պատճառով շատ դեպքերում սահմանափակվում է նաև վերահաշվարկի ընթացքում ցուցակներից քաղվածքներ կատարելու իրավունքը: | Վերանայել մեկ ընտրական տեղամասի քվեարկության արդյունքների վերահաշվարկի տևողությունը: Սահմանել զուգահեռ երկու տեղամասերի վերահաշվարկ կատարելու հնարավորություն (ըստ անհրաժեշտության), սահմանել վերահաշվարկի ողջ ընթացքում մինչև պարկի փակելը ցուցակների մատչելիության ապահովման պարտականություն |
|  | Հոդված 58, մաս 2 | Քվեարկության խցիկը պատրաստվում է այնպես, որ ընտրողը կարողանա քվեարկության սենյակում գտնվող անձանցից գաղտնի քվեարկել, ունենա բավարար լուսավորվածություն, տեղադրված լինի գրիչ, չօգտագործված քվեաթերթիկների արկղ: | Թեև նորմի պահանջին, որ քվեախցում պետք է լինի նաև գրիչ, սակայն սա որևէ արգելք չէ ընտրողի կողմից այլ գրիչով քվեարկելու համար: Ընտրությունների տարիներով ձևավորված պրակտիկան հաստատում է, որ գրիչների թանաքի գույնը մեծապես օգտագործվում է քվեարկությունը վերահսկելու կամ այդպիսի սպառնալիքով ընտրողի կամքի ազատ արտահայտման վրա բռնանալու համար: Անհրաժեշտ է, որպեսզի սահմանվի միագույն թանաքի գրիչով քվեարկելու պահանջը, որպեսզի կանխվի նշված ռիսկը: Հակառակ պարագայում քվեաթերթիկը պետք է համարել անվավեր, քանի որ դրանով բացահայտվում է քվեարկությունը: | Սահմանել, որ քվեախցերում տեղադրվում են միագույն, օրինակ` կապույտ, թանաքով գրիչներ: |
|  | Հոդված 59, մաս 1 | Ազգային ժողովի ընտրություններին մասնակցող յուրաքանչյուր կուսակցության համար տպագրվում են միևնույն չափերի առանձին քվեաթերթիկներ: | Ազգային ժողովի ընտրությունների ժամանակ յուրաքանչյուր կուսակցության համար առանձին քվեաթերթիկ սահմանելը ունի որոշակի ռիսկեր քվեարկության գաղտնիության բացահայտման և ընտրողի համար լրացուցիչ դժվարություններ առաջացնելու առումով: Նախևառաջ, որևէ երաշխիք չկա, որ քվեաթերթիկների և քվեարկության ծրարների տրամադրման համար պատասխանատու հանձնաժողովի անդամը ընտրողին կտրամադրի ընտրություններին մասնակցող բոլոր կուսակցությունների քվեաթերթիկները (կամ դիտավորությամբ կամ պատահաբար սխալմամբ): Երկրորդ՝ ըստ նախագծի չքվեարկած քվեաթերթիկները գցվում են քվեարկության խցիկում տեղադրված առանձին տուփի մեջ, սակայն ընտրողը կարող է չօգտագործած քվեաթերթիկները չգցել տուփի մեջ, այլ դուրս բերել տեղամասից և դրանով բացահայտել իր քվեարկությունը: Երրորդ՝ քվեաթերթիկը սխալ լրացնելու դեպքում ընտրողը դիմում է հանձնաժողովին և ստանում նոր քվեաթերթիկներ՝ բոլոր կուսակցություններից 1-ական քվեաթերթ: Այս դեպքում ևս բացահայտվում է ընտրողի քվեարկությունը: Բացի այդ, չօգտագործված քվեաթերթիկների համար առանձին տուփ նախատեսելը ենթադրում լրացուցիչ ծախսեր՝ ամեն տեղամասում միջինը երկու տուփ հաշվարկով:  | Սահմանել, որ Ազգային ժողովի ընտրություններին մասնակցող կուսակցությունների քվեաթերթիկները միևնույն չափերի, միասնական կարված ելունդին և պերֆորացված են: Ընտրողը սահմանված կարգով կատարում է իր ընտրությունը, ծրարի մեջ դնում է ամբողջական կարված քվեաթերթիկը, իսկ հաշվարկի ժամանակ հանձնաժողովը ելունդից կտրում է նրա ընտրած քվեաթերթիկը և դնում համապատասխան տրցակի վրա: |
|  | Հոդված 59 մաս 9 | Ինքնասոսնձվող դրոշմանիշերը տպագրվում են յուրաքանչյուր տեղամասի համար ընտրական տեղամասում ընտրողների թիվը կլորացված դեպի վեր մինչև մոտակա հարյուրյակը:  | Ինքնասոսնձվող դրոշմանիշերը հաշվառման ենթակա փաստաթուղթ են և դրանց քանակը պետք է խիստ վերահսկելի լինի: Եթե նախատեսվում է, որ քվեաթերթիկները, քվեարկության ծրարները հատկացվում են ընտրական տեղամասում ընտրողների թվի մինչև 5 տոկոս ավելի քանակով, բայց ոչ պակաս, քան ընտրողների թվից 10-ով ավելին, ապա այդ նույն տրամաբանությամբ պետք է տրամադրվեն նաև ինքնասոսնձվող դրոշմանիշերը՝ նույն քանակով, առավել ևս, որ քվեաթերթիկների կամ քվեարկության ծրարների վնասվելու կամ փչանալու հավանականությունը ավելի մեծ է: | Վերականգնել գործող օրենսգրքով սահմանված քանակը (3 տոկոս ավելի, բայց ոչ պակաս, քան ընտրողների թվից 2-ով ավելին) ինչպես քվեաթերթիկների ու ծրարների համար: Սահմանել նույն քանակը նաև ինքնասոսնձվող դրոշմանիշների համար: |
|  | Հոդված 62 | Քվեարկության օրը Հայաստանի Հանրապետության տարածքից դուրս գտնվելու դեպքում Հայաստանի Հանրապետության դիվանագիտական կամ հյուպատոսական ներկայացուցչություններում դիվանագիտական ծառայություն անցնող ընտրողները և նրանց հետ արտերկրում բնակվող ընտանիքի՝ ընտրելու իրավունք ունեցող անդամները կարող են մասնակցել Ազգային ժողովի ընտրությանը` քվեարկելով էլեկտրոնային եղանակով` կենտրոնական ընտրական հանձնաժողովի սահմանած կարգով և ժամկետներում: Սույն հոդվածի դրույթները տարածվում են նաև օտարերկրյա պետություններում երկարատև ծառայողական գործուղման կամ ուսման մեջ գտնվող զինծառայողների, ինչպես նաև Հայաստանի Հանրապետությունում գրանցված իրավաբանական անձանց (անկախ սեփականության ձևից)՝ արտասահմանում տեղակայված ներկայացուցչությունների` ընտրելու իրավունք ունեցող աշխատակիցների և նրանց հետ արտերկրում բնակվող ընտանիքի` ընտրելու իրավունք ունեցող անդամների վրա | Թեև նախագծի 2-րդ հոդվածով սահմանված է ընդհանուր ընտրական իրավունքը, իսկ 3-րդ հոդվածը հռչակում է հանրային իշխանությունների պարտականությունը՝ ապահովելու հավասար պայմաններ ընտրողների ընտրական իրավունքի իրացման համար, սակայն այս դրույթը նախատեսում է խտրական մեխանիզմ այդ իրավունքի իրացման համար: Մասնավորապես, ունենալով հավասար ընտրական իրավունք՝ ՀՀ-ից դուրս գտնվող ՀՀ քաղաքացին կարող է մասնակցել Ազգային ժողովի ընտրությանը` քվեարկելով էլեկտրոնային եղանակով, եթե նա դիվանագիտական ծառայություն անցնող է կամ նրա հետ արտերկրում բնակվող ընտանիքի՝ անդամ: Էլեկտրոնային եղանակով ՀՀ-ից դուրս քվեարկելու իրավունք ունեն նաև օտարերկրյա պետություններում երկարատև ծառայողական գործուղման կամ ուսման մեջ գտնվող զինծառայողները, ՀՀ-ում գրանցված իրավաբանական անձանց (անկախ սեփականության ձևից)՝ արտասահմանում տեղակայված ներկայացուցչությունների` ընտրելու իրավունք ունեցող աշխատակիցները և նրանց հետ արտերկրում բնակվող ընտանիքի` ընտրելու իրավունք ունեցող անդամները: Մնացած դեպքերում ՀՀ-ից դուրս գտնվելով ՀՀ քաղաքացին զրկվում է ընտրելու հնարավորությունից, որպիսի պարագայում խախտվում է ընտրական իրավունքի հավասարության սկզբունքը: Բացի այդ,առկա են որոշ ռիսկեր էլեկտրոնային քվեարկության թափանցիկության և վերահսկողության հետ կապված, դրանք գրեթե անվերահսկելի գործընթացներ են, որոնց արդյունքների արժանահավատությունը կասկածի տակ է[[13]](#footnote-13): |  Նախագծի 62-րդ հոդվածը հանել, դրանով իսկ բացառելով ընտրողների նկատմամբ խտրական վերաբերմունքը: |
|  | Հոդված 65, մաս 8 | Եթե քվեարկության սենյակում գտնվող դիտորդների, զանգվածային լրատվությանմիջոցների ներկայացուցիչների թիվն այնպիսին է, որ ակնհայտորեն խաթարում քվեարկության բնականոն ընթացքը, ապա տեղամասային ընտրական հանձնաժողովըիրավասու է ներկա անդամների ձայների 2/3-ով ընդունված որոշմամբ սահմանափակելքվեարկության սենյակում միաժամանակյա գտնվելու իրավունք ունեցող դիտորդների և զլմ միջոցների ներկայացուցիչների ընդհանուր թիվը: Ընդ որում, այդ թիվը չի կարող նվազ լինել 15-ից: Այդ սահմանափակումը չի տարածվում միջազգային դիտորդների և վերգետնյա եթերային հեռարձակում իրականացնողհեռուստառադիոընկերությունների ներկայացուցիչների վրա: | Որևէ համապետական ընտրության ժամանակ միջազգային կամ տեղական դիտորդական առաքելություններին կողմից չի բարձրացվել քվեարկության բնականոն ընթացքի խաթարման հարցը դիտորդների կամ ԶԼՄ ներկայացուցիչների քանակի պատճառով: Նաև ՀՀ ընտրական օրենսդրության զարգացման պատմության մեջ նման խիստ կարգավորումներ չեն եղել հանրային վերահսկողություն իրականացնող մարմինների նկատմամբ:Այս սահմանափակումն առաջացնում է Մարդու իրավունքների եվրոպական կոնվենցիայի 10-րդ հոդվածի խախտում: | Վերացնել տեղական դիտորդների և զանգվածային լրատվության միջոցների՝ տեղամասում միաժամանակ գտնվելու թվային սահմանափակումը: |
|  | Հոդված 65, մաս 9 | Քվեարկությանը մասնակցելու դժվարություններ ունեցող ընտրողների համար քվեարկությունը մատչելի դարձնելու նպատակով կենտրոնական ընտրական հանձնաժողովը պարտավոր է սահմանել լրացուցիչ հնարավորություններ` ապահովելով քվեարկողի կամքի ազատ արտահայտման հնարավորությունը և քվեարկության գաղտնիությունը: | ԿԸՀ 30.06.11թ. N19-Ն որոշումով թույլատրվում է քվեաթերթիկ դուրս հանել տեղամասից, ինչն ԸՕ-ով նախատեսված չէ և ինչը խախտում է քվեարկության գաղտնիությունը:  | Ուժը կորցրած ճանաչել ԿԸՀ 30.06.11թ. N19-Ն որոշումը օրենքին հակասելու հիմքով և ներդնել այլ գործուն մեխանիզմներ: |
|  | Հոդված 66 մաս 11  | Ընտրողներին առանց տեխնիկական սարքավորման կիրառման գրանցելու դեպքում հանձնաժողովի համապատասխան անդամը ստուգում է ընտրողի ինքնությունը, ընտրողների ցուցակում գտնում է ընտրողի տվյալները (քվեարկության օրը կազմվող ընտրողների լրացուցիչ ցուցակով քվեարկելու դեպքում` լրացնում է ընտրողի անուն, հայրանուն, ազգանունը), լրացնում ընտրողի անձը հաստատող փաստաթղթի համարը, որից հետո ընտրողը ստորագրում է իր անվան դիմաց, հանձնաժողովի անդամը դնում է իր անհատական կնիքը ստորագրության դիմաց:  | Ըստ առաջարկվող նախագծի ընտրողը ընտրողների ցուցակում ստորագրում է միայն այն դեպքում, եթե ընտրողների գրանցումն իրականացվում է առանց տեխնիկական սարքավորման կիրառման: Սակայն ընտրողների ցուցակում ընտրողի ստորագրությունը միշտ պետք է լինի, անգամ էլեկտրոնային գրանցման դեպքում, քանի որ դա լրացուցիչ գործիք է բացահայտելու ուրիշի փոխարեն քվեարկությունը: Առավել ևս սա օրակարգային խնդիր է, քանի որ էլեկտրոնային համակարգի ներմուծման պատրվակով ստորագրությունների վերացումն առաջացնում է լրացուցիչ կասկածներ, որ ընտրությունները կեղծվում են Հայաստանից բացակայող անձանց անունների հաշվին: | Սահմանել, որ անկախ գրանցման մեխանիզմից՝ էլեկտրոնային կամ ոչ էլեկտրոնային, ընտրողը ստորագրում է ընտրողների ցուցակում իր անվան դիմաց: |
|  | Հոդված 66, մաս 11, 3-րդ պարբ. | Սույն հոդվածի 10-րդ մասի 1-ին կետով նախատեսված դեպքում ընտրողի տվյալներ դիմաց հանձնաժողովի համապատասխան անդամի կողմից ցուցակում նշում կատարելուց հետո մասնագետի կողմից տեխնիկական սարքավորման մեջ ներմուծվում է, թե որ ցուցակի ընտրող է, ընտրողի համարը համապատասխան ցուցակում, որից հետո ընտրողը տեխնիկական սարքավորման մեջ ներմուծում է իր մատնահետքը: | Մատնահետքի ներմուծումը կարևոր գործիք է անձին նույնականացնելու համար, սակայն խնդրահարույց է այն հարցը, թե որ մատի մատնահետքն է ներմուծվում: Անգամ պատշաճ վերահսկողության պարագայում դժվար է հավաստիանալ, որ ընտրողները նույն մատի մատնահետքն են ներմուծում: Հետևաբար, էլեկտրոնային գրանցման համակարգի ներմուծման պարագայում, պարտադիր պետք է սահմանվեն բոլոր մատների մատնահետքերը վերցնելու պահանջը և դրանք ներմուծելու հերթականության կարգը: | Սահմանել բոլոր մատերի մատնահետքերը և դրանք ներմուծելու հերթականության կարգը: |
|  | Հոդված 67, մաս 3 | Քվեաթերթիկը քվեարկության ծրարի մեջ դրվում է առանց ծալելու: | Քանի որ չծալված քվեաթերթիկը ծրարի մեջ դնելն ավելի բարդ է ընտրողի համար, քան ծալված վիճակով դնելը, բացի այդ մինչ այժմ այդ մեխանիզմով է ընտրողը սովորել, ապա պետք է հասկանալ, թե ինչ իրավական խնդիր է լուծում քվեաթերթիկի չծալելը կամ եթե ծալվեց՝ ինչ իրավական հետևանք է առաջացնում: Եթե դրա նպատակը միայն այն է, որ ծրարի մեջ հարմար լինի ինքնասոսնձվող դրոշմանիշը կպցնելու համար, ապա կարելի է ծրարն այնպես պատվիրել, որ համապատասխանի ծալված քվեաթերթիկին: Բացի այդ, ծալված քվեաթերթիկի պարագայում որոշ չափով ապահովվում է քվեարկության գաղտնիությունը:  | Սահմանել, որ քվեաթերթիկը ծրարի մեջ է դրվում ծալված վիճակում: |
|  | Հոդված 67, մաս 14 | Եթե հանձնաժողովի անդամը կամ վստահված անձը գտնում է, որ քվեարկության ընթացքում տեղի է ունեցել սույն օրենսգրքով նախատեսված քվեարկությանկարգի խախտում, ապա իրավունք ունի պահանջելու, որ իր գնահատականը արձանագրվիտեղամասային ընտրական հանձնաժողովի գրանցամատյանում։ | Քննարկվող դրույթով միայն  հանձնաժողովի անդամը և վստահված անձն իրավունք ունի քվեարկությանկարգի խախտման դեպքում պահանջելու, որ իր գնահատականը արձանագրվի տեղամասային ընտրական հանձնաժողովի գրանցամատյանում: Ինչը նշանակում է, որ ԶԼՄ ներկայացուցչի, դիտորդի և այցելուի դիտարկած ընթացակարգային խախտումները մնում են առանց արձանագրման, որի դեպքում ընտրությունների արդյունքների բողոքարկման համար իրավական հիմքերը սահմանափակվում են:  | Նախագծի 67-րդ հոդվածի 14-րդ մասում ի թիվս հանձնաժողովի անդամի և վստահված անձի, ավելացնել նաև դիտորդներին, ԶԼՄ ներկայացուցիչներին և այցելուներին: |
|  | Հոդված 68, մաս 1 | Տեղամասային ընտրական հանձնաժողովի նախագահը քվեարկության օրը՝ ժամը 20.00-ին, հայտարարում է քվեարկության ավարտի մասին և արգելում ընտրողների մուտքը քվեարկության սենյակ: | Եվ գործող օրենսգրքով, և առաջարկվող նախագծի այս ձևակերպմամբ հնարավորություն է տրվում ժամը 20:00-ից հետո տեղամաս մուտք գործել հանձնաժողովի նիստին ներկա լինելու իրավունք ունեցող անձանց, այսինքն, հաշվարկի ընթացքում կարող են տեղամասում ելումուտ անել վերադաս հանձնաժողովի անդամները, ինչպես նաև դիտորդը, զանգվածային լրատվության միջոցի ներկայացուցիչը, այցելուն և վստահված անձը: Մինչդեռ, վերջիններիս պարտադիր պետք է գրանցվեն տեղամասի գրանցամատյանում, ինչը նշանակում է, որ այդ պատճառով կարող է ընդհատվել արդյունքների ամփոփման նիստը, ինչը սակայն ընդհատել չի կարելի: Ավելորդ շարժը ընտրատեղամասում շեղում է հանձնաժողովի աշխատանքը, ուստի պետք է արգելել մուտքը ոչ միայն ընտրողների համար, ալ ընդհանրապես: Անհրաժեշտության դեպքում կարող են մուտք գործել միայն վերադաս հանձնաժողովի անդամները: | Սահմանել, որ տեղամասային ընտրական հանձնաժողովի նախագահը քվեարկության օրը՝ ժամը 20.00-ին, հայտարարում է քվեարկության ավարտի մասին և արգելում մուտքը քվեարկության սենյակ, բացի վերադաս հանձնաժողովի անդամներից:  |
|  | Հոդված 72 մաս 1  | Առաջին անճշտությունը հաշվարկվում է ընտրողներից ստացված քվեարկության կտրոնների թվի և չօգտագործված ինքնասոսնձվող դրոշմանիշների թվի գումարի և տեղամասային ընտրական հանձնաժողովին հատկացված ինքնասոսնձվող դրոշմանիշների թվի համադրմամբ: Տարբերությունը` թվի բացարձակ արժեքով, նշվում է որպես առաջին անճշտության չափ:  | Նախագծով առաջարկվում է առաջին անճշտությունը որոշել քվեարկության կտրոնների թվի և չօգտագործված ինքնասոսնձվող դրոշմանիշների թվի գումարի և տեղամասային ընտրական հանձնաժողովին հատկացված ինքնասոսնձվող դրոշմանիշների թվի համադրմամբ: Սակայն այս բարդեցված համադրման համակարգը նաև անհստակություն է պարունակում, քան գործով օրենսգրքով նախատեսված՝ առաջին անճշտությունը որոշելու կարգը, ըստ որի համադրվում է տեղամասային ընտրական հանձնաժողովին հատկացված քվեաթերթիկների թիվը մարված քվեաթերթիկների թվի, քվեատուփի վավեր և անվավեր քվեաթերթիկների թվի գումարի հետ: | Առաջին անճշտության չափը որոշել գործող ԸՕ-ի 72-րդ հոդվածի 1-ին մասով սահմանված կարգով, այն է ՝ համադրել տեղամասայինընտրական հանձնաժողովին հատկացված քվեաթերթիկների թիվը մարված քվեաթերթիկների թվի, քվեատուփի վավեր և անվավեր քվեաթերթիկների թվի գումարի հետ: Դա նաև կբացառի նախագծի Հոդված 95-ի 4-րդ կետով սահմանված ԱԺ մանդատների բաշխման ընթացակարգում հնարավոր չարաշահումները:  |
|  | Հոդված 72, մաս 2  | Երկրորդ անճշտությունը հաշվարկվում է քվեարկության մասնակիցների ընդհանուր թվի և քվեատուփի վավեր և անվավեր քվեաթերթիկների թվերի գումարի համադրմամբ:Եթե քվեատուփի վավեր և անվավեր քվեաթերթիկների թվերի գումարը մեծ է ընտրողների ցուցակում ստորագրությունների թվից, ապա տարբերությունը` թվի բացարձակ արժեքով, նշվում է որպես երկրորդ անճշտության չափ: Հակառակ դեպքում երկրորդ անճշտության չափը նշվում է 0. | Եթե երկրորդ անճշտությունը հաշվակելիս քվեատուփի վավեր և անվավեր քվեաթերթիկների թվերի գումարը փոքր է ընտրողների ցուցակում ստորագրությունների թվից, ապա տարբերությունը պետք է նշվի թվի բացարձակ արժեքով, այլ ոչ թե զրոյացվի, ինչպես առաջարկվում է նախագծի քննարկվող հոդվածով: Զրոյացման դեպքում կարուսելը կամ այլ ընտրակեղծիքներն օրենսդրորեն կոծկվում են: Հարկ է նկատել նաև, որ անճշտությունների չափը որևէ կերպ չի անդրադառնում տեղամասի քվեարկության արդյունքների վրա: Անհրաժեշտ է նախատեսել որոշակի անճշտության չափի/տոկոսի դեպքում համապատասխան ընտրական հանձնաժողովի կողմից իր նախաձեռնությամբ վարույթի հարուցում: | Նախագծի 72-րդ հոդվածի 2-րդ մասով նախատեսել, որ եթե երկրորդ անճշտությունը հաշվակելիս քվեատուփի վավեր և անվավեր քվեաթերթիկների թվերի գումարը փոքր է ընտրողների ցուցակում ստորագրությունների թվից, ապա տարբերությունը պետք է նշվի թվի բացարձակ արժեքով:Եթե տվյալ տեղամասում անճշտությունների ընդհանուր չափը գերազանցում է այդ տեղամասում ընտրություններին մասնակցած ընտրողների թվի 1 տոկոսը, ապա համապատասխան ընտրական հանձնաժողովը օրենքի ուժով պարտավոր է իր նախաձեռնությամբ վարույթ հարուցել: |
|  | Հոդված 75, մաս 2  | Ազգային ժողովի ընտրության ժամանակ նախնական արդյունքները հրապարակելուց ոչ ուշ, քան 14 ժամ հետո հատուկ համակարգչային ծրագրի միջոցով սկսվում է տեխնիկական սարքավորումների մեջ ներմուծված բոլոր մատնահետքերի խաչաձև համադրման գործընթացը: | Թեև ընդհանուր կանոնի համաձայն ընտրական հանձնաժողովների նիստերին կարող են մասնակցել ԸՕ-ով դրա իրավունքն ունեցող սուբյեկտները, սակայն այս դրույթը հստակություն չի պարունակում, թե արդյոք հիշյալ սուբյեկտները դիտորդ, ԶԼՄ ներկայացուցիչ, վստահված անձ, այցելու, կարող են ներկա գտնվել մատնահետքերի խաչաձև համադրման գործընթացին: Մինչդեռ էլեկտրոնային գրանցման համակարգի ներմուծման պարագայում, հաշվի առնելով դրան զուգորդվող մտահոգությունները գործընթացների ավելի քիչ թափանցիկ դառնալու առումով, անհրաժեշտ է ստեղծել երաշխիքներ հասարակական կառույցների համար՝ վերահսկելու ընտրական գործընթացները: | Հստակ սահմանել, որ դիտորդները, ԶԼՄ ներկայացուցիչները, վստահված անձինք, այցելուները կարող են ներկա գտնվել մատնահետքերի խաչաձև համադրման ողջ գործընթացին, ինչպես նաև ստանալ և/կամ լուսանկարահանել կամ պատճենահանել ստուգման արդյունքում ստեղծված ցանկացած փաստաթուղթ: |
|  | Հոդված 84, մաս 2Հոդված 108, մաս 3Հոդված 130, մաս 3  | Ազգային ժողովի ընտրություններին մասնակցելու մասին կուսակցության (կուսակցությունների դաշինքի) դիմումին կից ներկայացվում է նվազագույն աշխատավարձի 10 000-ապատիկի չափով ընտրական գրավի մուծման անդորրագիրը.Մինչև 1 000 ընտրող ունեցող համայնքի դեպքում համայնքի ղեկավարի թեկնածուն վճարում է նվազագույն աշխատավարձի 50-ապատիկի, ավագանու անդամը` 10-ապատիկի, 1 000-ից մինչև 2 000 ընտրող ունեցող համայնքի դեպքում՝ համայնքի ղեկավարի թեկնածուն` 100-ապատիկի, ավագանու անդամը` 15-ապատիկի, 2 000-ից մինչև 4 000 ընտրող ունեցող համայնքի դեպքում՝ համայնքի ղեկավարի թեկնածուն` 150-ապատիկի, ավագանու անդամը` 20-ապատիկի, 4 000-ից մինչև 10 000 ընտրող ունեցող համայնքի դեպքում՝ համայնքի ղեկավարի թեկնածուն` 300-ապատիկի, ավագանու անդամը` 30-ապատիկի, 10 000-ից մինչև 70 000 ընտրող ունեցող համայնքի դեպքում՝ համայնքի ղեկավարի թեկնածուն` 500-ապատիկի, ավագանու անդամը`70-ապատիկի, իսկ 70 000-ից ավելի ընտրող ունեցող համայնքի դեպքում՝ համայնքի ղեկավարի թեկնածուն` 1 000-ապատիկի, ավագանու անդամը` 100-ապատիկի չափով ընտրական գրավ.Երևանի, Գյումրու և Վանաձորի ավագանու ընտրություններին մասնակցելու մասին կուսակցության (կուսակցությունների դաշինքի) դիմումին կից ներկայացվում է Երևանի ավագանու դեպքում՝ նվազագույն աշխատավարձի 3 000-ապատիկի չափով ընտրական գրավի վճարման անդորրագիրը, Գյումրու և Վանաձորի ավագանու դեպքում՝ 2 000-ապատիկի չափով ընտրական գրավի վճարման անդորրագիրը: | ԸՕ նախագծով առաջարկվող ընտրական գրավի շեմերը որևէ կերպ համադրելի չեն ՀՀ –ում սահմանված նվազագույն աշխատավարձի, երկրի սոցիալ-տնտեսական վիճակի և մարզերի ու համայնքների անհամաչափ զարգացվածության հետ:[[14]](#footnote-14) | Վերանայել ընտրական գրավի շեմերը՝ նվազեցնելով դրանք: |
|  | Հոդված 91, մաս 2 | Պատգամավորի թեկնածուները, անկախ հանրային ծառայող լինելու հանգամանքից, իրավունք չունեն օգտագործելու իրենց պաշտոնեական կամ ծառայողական դիրքի առավելությունները: | Առանց որևէ գործուն հսկողական մեխանիզմի կամ իրավական հետևանքի այս պահանջը կմնա որպես հռչակագրային դրույթ, ուստի անհրաժեշտ է սահմանել որոշակի սանկցիաներ այս պահանջի խախտման դեպքում, ընդհուպ մինչև թեկնածուի գրանցումը ուժը կորցրած ճանաչելը:  | Սահմանել վարչական պատասխանատվություն նախընտրական քարոզչության սահմանափակումների խախտմամբ քարոզչության համար: |
|  | Հոդված 97 մաս 1  | Սույն օրենսգրքի 95-րդ հոդվածի 1-ին մասի 2-րդ կետով նախատեսված որոշումն ընդունվելուց հետո՝ երեք օրվա ընթացքում, ընտրական արգելապատնեշները հաղթահարած ցանկացած կուսակցություն (կուսակցությունների դաշինք) կարող է քաղաքական կոալիցիա կազմել ընտրական արգելապատնեշները հաղթահարած այլ, առավելագույնը երկու կուսակցությունների (կուսակցությունների դաշինքների) հետ, եթե նրանց օգտին տրված ձայների գումարը բավարար է մանդատների ընդհանուր թվի մեծամասնությունը ստանալու համար, և նրանք եկել են համաձայնության վարչապետի թեկնածուի վերաբերյալ:  | Քննարկվող դրույթով նախատեսված միայն երեք կուսակցությունների (կուսակցությունների դաշինք) կողմից քաղաքական կոալիցիա կազմելուսահմանափակումն անհիմն է, քանի որ, եթե կուսակցությունները հաղթահարել են ընտրական արգելապատնեշները, ուստի նրանցից ցանկացածը կարող է հավակնել կոալիցիայի անդամ դառնալու ցանկացած այլ կուսակցության կամ դաշինքի հետ՝ առանց թվի սահմանափակման: Այսպիսի սահմանափակումը հանդիսանում է միավորման ազատության սահմանափակում: Բացի այդ, գործընթացի համար նախատեսված 3-օրյա ժամկետը ողջամիտ չէ, եթե հաշվի առնենք, որ կոալիցիա կազմելու համար կուսակցությունները պետք է համաձայնության գան նաև վարչապետի թեկնածուի շուրջ, ինչի համար կարող է անհրաժեշտ լինեն ավելի երկարատև բանակցություններ:  | Վերանայել քաղաքական կոալիցիա կազմելու ժամկետ՝ երկարաձգելով այն և վերացնել կուսակցություն (կուսակցությունների դաշինք) թվի սահմանափակումը: |
|  | Հոդված 105, մաս 1 | Համայնքի ղեկավարի ընտրության ժամանակ համայնքի տարածքում կազմավորվում է միամանդատ մեծամասնական ընտրատարածք: | Հայաստանում ներկայումս իրականացվում է համայնքների խոշորացման պիլոտային ծրագիր, որի ավարտին` մոտակա տարիներին ՀՀ կառավարությունը նախատեսում է խոշորացնել բոլոր մնացած փոքր համայնքները: Արդյունքում կառաջանան բազմաբնակավայր համայնքներ: Մասնակցային ժողովրդավարության իմաստով, կարևոր նշանակություն ունի բնակիչների ուղղակի անմիջական կապը ավագանու՝ իրենց կողմից ընտրված անդամի հետ: Բազմաբնակավայր համայնքում այս հարցը հնարավոր է լուծել, ապահովելով բազմաբնակավայր համայնքներում յուրաքանչյուր բնակավայրից ավագանու առնվազն մեկ անդամի առկայություն: Բազմաբնակավայր համայնքի կազմում ընդգրկված յուրաքանչյուր բնակավայրից համայնքի ավագանու կազմում ընտրված ավագանու անդամը, որը նաև, որպես տվյալ բնակավայրի բնակիչ, ավելի քաջատեղյակ է բնակավայրի խնդիրներին, հնարավորություն կունենա լավագույնս պաշտպանելու տվյալ բնակավայրի շահերը ավագանու կողմից կայացվող որոշումներում, բնակավայրի սոցիալ-տնտեսական խնդիրները բարձրացնելու և դրանք լուծելու գործում:  | Բազմաբնակավայր համայնքի ավագանու ընտրության ժամանակ սահմանել հատուկ ընտրակարգ՝ ապահովելով բազմաբնակավայր համայնքի կազմում ընդգրկված յուրաքանչյուր բնակավայրից ավագանու կազմում ավագանու առնվազն մեկ անդամ ընտրվելու հնարավորություն, եթե այդպիսիք առաջադրվել են։ |
|  | Հոդված 105, մաս 3, կետեր 5-6 | Համայնքի ավագանին բաղկացած է`5) տասնհինգ անդամից` 10 000-ից մինչև 70 000 ընտրող ունեցող համայնքում.6) երեսուներեք անդամից` 70 000-ից ավելի ընտրող ունեցող համայնքում: | Նշված սանդղակն անարդարացի է արտահայտում 10 000-ից մինչև 70 000 ընտրող ունեցող համայնքների ընտրողների իրավունքը՝ ձևավորելու իրենց համայնքների  ավագանիների կազմը, իրենց համայնքների բնակչության թվաքանակի համամասնությամբ:70 000 ավելի ընտրող ունեցող համայնքների համար (որոնք են Երևանը, Գյումրին և Վանաձորը) նախատեսված է ավագանու ընտրությունների այլ ընտրակարգ: Եթե տեքստում այդ է հաշվի առնված, ապա Երևան համայնքի դեպքում, փաստացի ունենք ավագանու այլ՝ ավելի մեծ թվաքանակ: | 5-րդ ենթակետը փոխարինել հետևյալ ենթակետերով՝ա) տասներեք անդամից՝ 10 000-ից մինչև 20 000 ընտրող ունեցող համայնքում.բ) տասնհինգ անդամից՝ 20 000-ից մինչև 30 000 ընտրող ունեցող համայնքում.գ) տասնյոթ անդամից՝ 30 000-ից մինչև 40 000 ընտրող ունեցող համայնքում.դ) քսանմեկ անդամից՝ 40 000-ից մինչև 50 000 ընտրող ունեցող համայնքում.ե) քսանհինգ անդամից՝ 50 000-ից մինչև 60 000 ընտրող ունեցող համայնքում.զ) քսանինը անդամից՝ 60 000-ից մինչև 70 000 ընտրող ունեցող համայնքում. |
|  | Հոդված 115, մաս 1 | Ավագանու անդամի և մինչև 10.000 ընտրող ունեցող համայնքի ղեկավարի թեկնածուները բացում են նախընտրական հիմնադրամ, քարոզչության համար, եթե օգտագործել է արդեն կամ օգտագործել է նվազագույն աշխատավարձի 500-ապատիկը: | Նման մոտեցումը լուրջ խնդիրներ է պարունակում կապված նախընտրական քարոզչության ֆինանսավորման վերահսկողության հետ: Նման մոտեցում կարելի է ցուցաբերել միայն շատ սակավաթիվ համայնքներում:[[15]](#footnote-15) | Որպես պարտադիր պահանջ սահմանել նախընտրական հիմնադրամի բացումը պարտադիր բոլոր ՏԻՄ-ընտրությունների համար, անկախ օգտագործված կամ օգտագործվելիք գումարի չափից, բացառությամբ այն համայնքների, որի բնակչությունը (ոչ թե ընտրական իրավունք ունեցող անձանց թիվը) չի անցնում, օրինակ` 2000 կամ 1000: |
|  | Հոդված 129, մաս 1 | Երևանի, Գյումրու և Վանաձորի ավագանու անդամի թեկնածուներ առաջադրելու իրավունք ունեն կուսակցությունները (կուսակցությունների դաշինքները): | Անհրաժեշտ է նշված համայնքների ավագանու անդամի թեկնածուներ առաջադրելու հնարավորություն ընձեռել նաև քաղաքացիական հասարակության հատվածին, տվյալ համայնքում անցկացվող ընտրությանը մասնակցելու համար ձևավորված, «քաղաքացիական նախաձեռնությանը»։ Կարևոր է, որ այդ «նախաձեռնությունները» ձևավորվեն ինքնաբուխ, միայն ավագանու ընտրություններին մասնակցելու նպատակով, համայնքում ընտրական իրավունք ունեցող բնակիչների սահմանված քանակի  ստորագրությունների հավաքման միջոցով։Այդպիսի հնարավորությունը կմեղմի տեղական ինքնակառավարման համակարգի ամբողջական քաղաքականացումը, կակտիվացնի բնակչության անմիջական մասնակցությունը տեղական ինքնակառավարմանը և կնպաստի կառավարման գործընթացի հրապարակայնությանն ու թափանցիկությանը: Միաժամանակ, կընդլայնվի ՏԻՄ-երի հետ ավելի սերտ համագործակցության և ՏԻՄ-երի որոշումների կայացման վրա դրական ազդեցություն ունենալու հնարավորությունը: | Ավելացնել «քաղաքացիական նախաձեռնությունները»: |
|  | Հոդված 130, մաս 3, կետ 7 | Երևանի, Գյումրու և Վանաձորի ավագանու ընտրություններին մասնակցելու մասին կուսակցության (կուսակցությունների դաշինքի) դիմումին կից ներկայացվում են՝ 7) Երևանի ավագանու դեպքում՝ նվազագույն աշխատավարձի 3 000-ապատիկի չափով ընտրական գրավի վճարման անդորրագիրը, Գյումրու և Վանաձորի ավագանու դեպքում՝ 2 000-ապատիկի չափով ընտրական գրավի վճարման անդորրագիրը. | Հաշվի առնելով Գյումրի և Վանաձոր քաղաքների նկատմամբ քաղաքական ուժերի նվազ քաղաքական հետաքրքրությունը և այս քաղաքների աղքատության անհամեմատ բարձր մակարդակը Երևան քաղաքի նկատմամբ, նախագծով սահմանված նվազագույն աշխատավարձի 2 000-ապատիկի չափով գրավը լուրջ խոչընդոտի կարող է վերածվել ֆինանսական համեմատաբար սուղ միջոցներով կուսակցությունների և դաշինքների նախաձեռնողականության համար: Այս չափի դեպքում մեծ է հավանականությունը, որ միայն շոշափելի միջոցների տիրապետող կուսակցությունները/դաշինքները կկարողանան մասնակցել Գյումրու և Վանաձորի ավագանու ընտրություններին: Բացի այդ, արդարացի և ողջամիտ կլինի գրավը և գրավավճարը օգտագործել ոչ թե որպես ֆիլտրող, կամ բյուջեի համալրման միջոց, այլ որպես հայտի լրջության երաշխիք: Այս տեսանկյունից նույնպես, նպատակահարմար է գրավավճարները սահմանել խորհրդանշական չափերով: Առաջարկվող փոփոխությունը թույլ կտա մասնակիորեն նպաստել Գյումրի և Վանաձոր քաղաքների ՏԻՄ-երի ձևավորմանը բոլոր կուսակցությունների և դաշինքների հետաքրքրության աճին և մասնակցությանը: | Նվազեցնել Գյումրի և Վանաձոր քաղաքներում Ավագանու անդամության ընտրական ցուցակ առաջադրելու գրավաչափն այնքան, որ ավելին չլինի, քան Երևանի համար նախատեսված համանման գրավավճարի 10 տոկոսը և լինի նվազագույն աշխատավարձի 300-ապատիկի չափով: |
|  | Հոդված 138, մաս 2 | Երևանի ավագանու ընտրությունների ժամանակ կուսակցությունը իրավունք ունի անվճար օգտվելու հանրային հեռուստատեսության եթերաժամից ոչ ավելի, քան 30 րոպե, հանրային ռադիոյի եթերաժամից՝ ոչ ավելի, քան 50 րոպե, իսկ արտահերթ ընտրությունների դեպքում` համապատասխանաբար 15 և 25 րոպե:  | Չնայած հոդվածի վերնագիրը վերաբերում է նախընտրական քարոզչությունը Երևանի, Գյումրու և Վանաձորի ավագանու ընտրությունների ժամանակ, դրանում Գյումրի և Վանաձոր քաղաքները չեն հիշատակվում: Այսպիսով, այս երեք քաղաքների ավագանու անդամության թեկնածուների նկատմամբ օրենքով խտրականություն է սահմանվում: Մասնավորապես, մայրաքաղաքի ավագանու համար, թեկնածություն առաջադրող կուսակցություններն ու դաշինքները իրավունք են ստանում հարկատուների հաշվին իրենց ծրագրերը և գաղափարները ներկայացնել ամբողջ Հայաստանի Հանրապետության բնակչությանը, իսկ Գյումրի և Վանաձոր քաղաքներում, ավագանու անդամության համար թեկնածուներ առաջադրող կուսակցություններն ու դաշինքներն այդ իրավունքից զրկվում են և միայն վճարովի հիմունքներով իրավունք ունեն քարոզչություն իրականացնել տեղական հեռուստակայանների և ռադիոկայանների եթերում: Ի դեպ, վերջինը նախկինում ոչ միշտ է հնարավոր եղել իրականացնել, քանի որ տեղական մի շարք հեռարձակող ԶԼՄ-ներ հրաժարվել են վճարովի եթերաժամանակ տրամադրել քարոզարշավների ընթացքում: | Հոդվածում լրացնել Գյումրի և Վանաձոր քաղաքների անվանումները, նախատեսված անվճար և վճարովի եթերաժամանակների` Երևանի համար նախատեսված չափաքանակներին հավասար չափերով: |
|  | Հոդված 138,մաս 2, մաս 3 | Երևանի ավագանու ընտրությունների ժամանակ կուսակցությունը իրավունք ունի անվճար օգտվելու հանրային հեռուստատեսության եթերաժամից ոչ ավելի, քան 30 րոպե, հանրային ռադիոյի եթերաժամից՝ ոչ ավելի, քան 50 րոպե, իսկ արտահերթ ընտրությունների դեպքում` համապատասխանաբար 15 և 25 րոպե: Երևանի ավագանու ընտրությունների ժամանակ ընտրություններին մասնակցող կուսակցությունը իրավունք ունի վճարովի հիմունքներով օգտվելու հանրային հեռուստատեսության եթերաժամից ոչ ավելի, քան 50 րոպե, հանրային ռադիոյի եթերաժամից՝ ոչ ավելի, քան 80 րոպե, իսկ արտահերթ ընտրությունների դեպքում` համապատասխանաբար 25 և 40 րոպե: | Հոդվածում նշված ժամանակահատվածները խիստ անբավարար են ընտրողներին նվազագույն հանրային իրազեկում ապահովելու համար` մի կողմից, մյուս կողմից անհասկանալի է, թե ինչու արտահերթ ընտրությունների քարոզարշավի ժամանակ այդ ծավալները կրճատվում են կրկնակի անգամ:Տեղական ընտրություններն ընդհանրապես, իսկ ՀՀ երեք ամենախոշոր քաղաքներում ավագանու ընտրությունները ՀՀ ԱԺ ընտրություններից հետո կարևորագույնն են լինելու, քանի որ դրանք շոշափելու են ՀՀ բնակչության գրեթե կեսի շահերը և հարկ է, որ բավարար իրազեկում լինի այդ քաղաքների կառավարման հայտ ներկայացնող քաղաքական ուժերի մասին:  | Վերանայել ընտրական օրենսգրքի նախագծի 136 հոդվածով սահմանված եթերաժամանակի քվոտաները, դրանք եռապատկելով հերթական ընտրությունների համար և նույն քանակն էլ սահմանել արտահերթ ընտրությունների դեպքում: |
|  | Հոդված 141, մաս 2 | Ավագանու անդամների մանդատները բաշխվում են այն կուսակցությունների (կուսակցությունների դաշինքների) թեկնածուների ընտրական ցուցակների միջև, որոնք ստացել են կողմ քվեարկված քվեաթերթիկների ընդհանուր թվի և անճշտությունների թվի գումարի` կուսակցության դեպքում` 6, իսկ կուսակցությունների դաշինքի դեպքում` 8 տոկոս կողմ քվեարկված քվեաթերթիկներ:  | Երևան, Գյումրի և Վանաձոր քաղաքներում տեղական ինքնակառավարմանն առավել մասնակցություն ապահովելը նպաստելու է տեղական ժողովրդավարության զարգացմանը և կուսակցությունների համար ավագանու ընտրություններում 5 տոկոս, իսկ դաշինքների համար 7 տոկոս շեմ սահմանելը, համապատասխանաբար 6-ի և 8-ի փոխարեն, հնարավորություն կտա ավելի շատ կուսակցությունների և դաշինքների տեղական ինքնակառավարման մեջ ընդգրկվելու համար: Սա կհանգեցնի այդ երեք քաղաքների ավելի որակյալ կառավարմանը: | Վերանայել տոկոսների շեմերը, համապատասխանաբար դրանք սահմանելով կուսակցությունների դեպքում` առնվազն 5 տոկոս, իսկ կուսակցությունների դաշինքների դեպքում` առնվազն 7 տոկոս կողմ քվեարկված քվեաթերթիկներ: |

1. «Զինվորական ծառայության անձնակազմը պետք է ընտրի ըստ հնարավորության իր բնակության վայրում: Հակառակ դեպքում, ցանկալի է, որ նրանք գրանցվեն ընտրության իրենց ծառայության վայրին մոտակա ընտրատեղամասում» (Վենետիկի հանձնաժողովի «Ընտրական գործընթացների լավ պրակտիկայի վերաբերյալ կանոնագիրք, 2002) [↑](#footnote-ref-1)
2. «Ընտրական օրենսգիրքը պետք է փոփոխվի սահմանելով, որ նախընտրական քարոզչության շրջանը պաշտոնապես սկսում է ամենաուշը թեկնածուների գրանցման վերջնաժամկետին հաջորդող օրը, որպեսզի քարոզարշավը կարգավորող կանոնները կիրառելի լինեն» (ԵԱՀԿ/ԺՀՄԻԳ-ը 2013թ.-ին ՀՀ նախագահական ընտրությունների վերաբերյալ դիտորդական առաքելության զեկույց, հանձնարարական 13) [↑](#footnote-ref-2)
3. «Կուսակցությունների և նախընտրական շտաբերի գրասենյակները չպետք է տեղակայվեն պետությանը կամ տեղական իշխանություններին պատկանող կամ նրանց կողմից զբաղեցված շենքերում» (ԵԱՀԿ/ԺՀՄԻԳ-ը 2013թ.-ին ՀՀ նախագահական ընտրությունների վերաբերյալ դիտորդական առաքելության զեկույց, հանձնարարական 14) [↑](#footnote-ref-3)
4. «Միջոցներ պետք է ձեռնարկվեն, որպեսզի ապահովվի լրատվամիջոցների սեփականության լիարժեք թափանցիկությունը՝ պահանջելով և հնարավորություն տալով ՀՌԱՀ-ին հստակորեն նշել լրատվամիջոցների վերջնական և շահառու սեփականատերերին։ Պետք է կիրառել լրացուցիչ վերահսկում և պատժամիջոցներ, որպեսզի լրատվամիջոցները իրավասու մարմիններին տրամադրեն սեփականության և ֆինանսավորման վերաբերյալ համապարփակ և ժամանակին արված տեղեկատվություն: Լրատվամիջոցների սեփականության և ֆինանսավորման աղբյուրների վերաբերյալ տեղեկատվությունը պետք է հասանելի լինի հանրությանը» (ԵԱՀԿ/ԺՀՄԻԳ 2015թ Սահմանադրական հանրաքվեի վերաբերյալ դիտորդական առաքելության զեկույց, հանձնարակական 11) [↑](#footnote-ref-4)
5. «Եթե լրատվամիջոցի սեփականատերը կուսակցություն է կամ քաղաքական գործիչ, ապա անդամ պետությունը պետք է ապահովի, որ այդ հանգամանքը բաց լինի հանրության համար» ( Նախարարների կոմիտեի հանձնարարական Rec (2007) 15՝ ուղղված անդամ պետություններին կապված նախընտրական քարոզարշավների ընթացքում լրատվամիջոցների լուսաբանման միջոցառումների հետ, կետ 6, Լրատվամիջոցների թափանցիկությունը և մատչելիությունը) [↑](#footnote-ref-5)
6. «Քարոզչության հետ կապված ծախսերի սահմանումը կարող է վերանայվել՝ ընդլայնվելու համար այնպես, որ մասնակցի՝ քարոզչության հետ կապված բոլոր ծախսերը հնարավոր լինի ներառել»: (ԵԱՀԿ/ԺՀՄԻԳ խորհրդարանական ընտրությունների զեկույց 2012թ., հանձնարարական 13) [↑](#footnote-ref-6)
7. «Թափանցիկությունը գործում է երկու մակարդակում: Առաջինը վերաբերում է նախընտրական քարոզարշավի ֆոնդերին, որոնց մանրամասները պետք է սահմանվի զգուշ պահպանվող հատուկ հաշիվներում: Այն դեպքում, երբ նորմից էական շեղում է տեղի ունեցել, կամ եթե օրենքով սահմանված ծախսերի առավելագույն շեմն անց է կացվել, ապա ընտրությունները պետք է չեղյալ հայտարարվեն»: (Վենետիկի հանձնաժողովի «Ընտրական գործընթացների լավ պրակտիկայի վերաբերյալ կանոնագրքի» բացատրական զեկույց, 2002, կետ 109) [↑](#footnote-ref-7)
8. «Նվիրատվություն նշանակում է ցանկացած գիտակցական գործողություն կուսակցությանը տրամադրելու համար առավելություն /տնտեսական կամ այլ տեսակի:» (Նախարարների կոմիտեի հանձնարարական Rec (2003) 4` ուղղված անդամ պետություններին կուսակցությունների և նախընտրական քարոզարշավների ֆինանսավորման ոլորտում կոռուպցիայի դեմ ընդհանուր կանոնների վերաբերյալ, Հավելված, Հոդված 2. Կուսակցությանը տրվող նվիրատվության սահմանումը)

«Կուսակցություններին տրվող նվիրատվությունների կապակցությամբ պետությունների կողմից ձեռնարկվող միջոցառումները պետք է հատուկ կանոններ սահմանեն՝ …ապահովելու համար նվիրատվությունների թափանցիկությունը և խուսափելու գաղտնի նվիրատվություններից (Նույն տեղում, Հոդված 3. Նվիրատվությունների մասին ընդհանուր սկզբունքներ, Ա)

«Կուսակցությունների ֆինանսավորման հետ կապված կանոնները mutatis mutandis պետք է կիրառվեն՝ …ընտրություններին մասնակցող թեկնածուների նախընտրական քարոզարշավների ֆինանսավորման դեպքում, …ընտրված ներկայացուցիչների քաղաքական գործունեության ֆինանսավորման դեպքում» (Նույն տեղում, Հոդված 8. Ֆինանսավորման կանոնների կիրառումը ընտրություններին մասնակցող թեկնածուների և ընտրված ներկայացուցիչների համար) [↑](#footnote-ref-8)
9. «Դիտորդների թեստավորումը չպետք է լինի պարտադիր կամ լինի նախապայման քաղաքացի դիտորդների հավատարմագրման համար:» (ԵԱՀԿ / ԺՀՄԻԳ ՀՀ Խորհրդարանական ընտրությունների դիտորդական խմբի վերջնական զեկույց 2012, ԵԱՀԿ / ԺՀՄԻԳ Հանրաքվեի փորձագիտական խմբի վերջնական զեկույց 2016) [↑](#footnote-ref-9)
10. «Քաղաքական կուսակցությունների վստահված անձինք չպետք է որևէ կերպ կաշկանդված լինեն իրականացնել օրենքով նախատեսված բոլոր գործառույթները, բայց նրանք չպետք է գործադրեն ճնշում կամ միջամտեն քվեարկության օրվա գործողություններին:» (Նույն տեղում) [↑](#footnote-ref-10)
11. «Ավելի արդյունավետ քննություն երաշխավորելու համար բողոքների և դիմումների իրավական շրջանակները պետք է վերանայվեն: Ընտրությունների և հանրաքվեի արդյունքները վերանայելու պահանջների ներկայացման ժամկետները պետք է թույլ տան դիմողներին պատրաստել դիմումները և ապահովել ժամանակին արված քննություն:»

(Նույն տեղում) [↑](#footnote-ref-11)
12. «Ավելի արդյունավետ քննություն երաշխավորելու համար բողոքների և դիմումների իրավական շրջանակները պետք է վերանայվեն: Մասնավորապես, ընտրական գործընթացի վերաբերյալ բողոքներ ներկայացնելու իրավական կարգին պետք է տալ ավելի լայն երաշխիքներ։» (Նույն տեղում) [↑](#footnote-ref-12)
13. <http://www.osf.am/wp-content/uploads/2015/10/Hamazasp_Danielyan_PP.pdf> [↑](#footnote-ref-13)
14. Վենետիկի հանձնաժողովի «Ընտրական գործընթացների լավ պրակտիկայի վերաբերյալ կանոնագիրք, 2002» և «Ընտրական գրավի չափը պետք է զգուշորեն քննարկել, քանի որ յուրաքանչյուր քաղաքացու պետք է տրված լինի թեկնածու դառնալու խելամիտ հնարավորություն»։ (ԵԱՀԿ ԺՀՄԻԳ-ի և Վենետիկի հանձնաժողովի 2011թ. ՀՀ Ընտրական օրենսգրքի վերաբերյալ hամատեղ կարծիքի 36-րդ և 37-րդ պարբերություններ) [↑](#footnote-ref-14)
15. «Առաջին հերթին, ֆինանսավորումը պետք է լինի թափանցիկ, և նման թափանցիկությունը էական է անկախ կոնկրետ երկրի քաղաքական և տնտեսական զարգացման մակարդակից:» (Վենետիկի հանձնաժողովի «Ընտրական գործընթացների լավ պրակտիկայի վերաբերյալ կանոնագրքի բացատրական զեկույց, 2002», կետ 108)

«Պետությունները պետք է պահանջեն, որպեսզի յուրաքանչյուր կուսակցության, թեկնածուների ցուցակի և յուրաքանչյուր թեկնածուի հետ կապված նախընտրական քարոզարշավների բոլոր (ուղղակի թե անուղղակի) ծախսերի գրառումները պահպանվեն:» (Նախարարների կոմիտեի հանձնարարական Rec (2003) 4` ուղղված անդամ պետություններին կուսակցությունների և նախընտրական քարոզարշավների ֆինանսավորման ոլորտում կոռուպցիայի դեմ ընդհանուր կանոնների վերաբերյա, Հավելված, Հոդված 10. Ծախսերի գրառումները) [↑](#footnote-ref-15)